Pemimpin Amanah pertahan Anwar selepas gagal tubuh kerajaan

Pemangku Ketua Pemuda Amanah Muhammad Taqiuddin Cheman mempertahankan Pengerusi Pakatan Harapan (PH) Anwar Ibrahim yang gagal memperoleh sokongan majoriti untuk membentuk kerajaan, ketika pertembungan partinya dengan PKR berlaku secara terbuka.Ahli Dewan Undangan Negeri (Adun) Pulai Sebatang itu berkata, presiden PKR itu tidak seharusnya dipersalahkan walaupun gagal mendapatkan sokongan majoriti ahli-ahli Parlimen untuk menggembalikan PH sebagai kerajaan.“Kenyataan beberapa pimpiman Amanah yang mencadangkan supaya tempat Anwar selaku pengerusi PH ditukar dan posisinya sebagai ketua pembangkang digantikan mungkin dibuat atas kapasiti peribadi,” katanya kepada MalaysiaNow.“Tetapi kenyataan sedemikian amat tidak bertanggungjawab, mereka menggunakan jawatan dalam parti untuk menyerang Anwar kerana kononnya gagal memperoleh majoriti.”Timbul perdebatan mengenai keberkesanan Anwar sebagai pengerusi PH disebabkan kegagalannya mengatasi Naib Presiden Umno Ismail Sabri Yaakob yang disokong 114 ahli Dewan Rakyat untuk dilantik sebagai perdana menteri walaupun presiden PKR itu sebelum ini mendakwa mempunyai “sokongan kukuh dan meyakinkan” untuk menumbangkan kerajaan Perikatan Nasional (PN).Minggu lalu, Ketua Amanah Bukit Bintang Ahmad Asri Talib didapati berperang mulut di media sosial dengan aktivis PKR Sarawak Iswardy Morni berhubung kepimpinan Anwar.Asri mencadangkan supaya PH Plus diwujudkan sambil mendesak Anwar disingkirkan sebagai pengerusi.Asri berkata, ramai lagi calon boleh diketengahkan seperti Dr Mahathir Mohamad, Shafie Apdal atau mereka yang dipersetujui PH Plus.Membidas kenyataan tersebut, Iswardy mendakwa Amanah tidak sedar diri sedangkan parti itu sendiri sudah hampir lumpuh di Sarawak.Malah beliau menegaskan, rundingan lebih sepuluh kerusi Dewan Undangan Negeri (DUN) kepada Amanah pada Pilihan Raya Negeri Sarawak akan datang mungkin hanya tinggal dua sahaja.Pertelagahan antara kedua-dua parti itu merebak hingga ke Pulau Pinang.Ini berlaku apabila Ketua Pemuda Amanah Tanjong Faruk Abdul Rahman menyokong kenyatan Asri.Kenyataan Faruk itu menyebabkan beberapa pemimpin Pemuda PKR Pulau Pinang berang.“Beliau seolah-olah lupa bagaimana PH yang mendapat mandat rakyat diruntuhkan melalui pengkianatan dan sikap penting diri perdana menteri ketika itu yang meletakkan jawatan tanpa berbincang dengan ketua-ketua parti dalam Majlis Presiden Pakatan Harapan,” kata kenyataan yang ditandatangani oleh ketua pemuda PKR, Balik Pulau, Tasek Gelugor, Bukit Mertajam dan pengerusi biro pendidikan pusat.Umno lebih ikhlas?Taqiuddin turut menyambut baik kerjasama antara perdana menteri bersama PH yang disifatkan sebagai pendekatan yang baik.“Terutama dalam usaha membendung Covid-19, mencapai imuniti kelompok dan memulihkan ekonomi.“Dan paling penting buat masa sekarang ketepikan perbezaan politik, tumpu pada berganding bahu selesaikan wabak yang banyak membawa masalah kepada kehidupan rakyat.”Taqiuddin berkata, tawaran dilakukan bekas perdana menteri Muhyiddin Yassin dilakukan ketika kerajaannya hampir tumbang.“Ismail membuat tawaran ketika baru dilantik menjadi PM,” katanya tanpa mahu mengulas lanjut.Ismail dan PH semalam mencapai persetujuan bersama untuk memperkasa fungsi Parlimen sebagai institusi bertanggungjawab dan konstruktif, menyemak dan mengimbang tadbir urus eksekutif supaya lebih telus dan memenuhi kehendak rakyat.Menurutnya, inisiatif pertemuan itu adalah sebagai menzahirkan nasihat Yang di-Pertuan Agong, yang mahu meredakan suhu politik negara.


Kenderaan berat dilarang masuk ke pusat bandar KL pada waktu puncak

Kementerian Wilayah Persekutuan melalui Dewan Bandaraya Kuala Lumpur melarang kenderaan berat melebihi 7.5 tan memasuki pusat bandar pada waktu puncak, berkuat kuasa serta-merta.Timbalan Wilayah Persekutuan Jalaluddin Alias berkata langkah itu diputuskan oleh jawatankuasa khas bagi mencari jalan penyelesaian berkaitan kaedah dan tindakan penyuraian kesesakan lalu lintas di ibu negara hari ini.Justeru, beliau berkata mana-mana kenderaan berat yang dikesan masuk ke ibu kota pada waktu puncak akan dikenakan tindakan mengikut Seksyen 79 Akta Pengangkutan Jalan 1987 oleh polis dan Jabatan Pengangkutan Jalan (JPJ).“Kami mendapati kemasukan kenderaan berat tanpa mengira waktu menjadi antara punca yang menyumbang kepada kesesakan lalu lintas di ibu negara.“Oleh itu, sekiranya mereka melanggar peraturan ini, mereka akan dikenakan tindakan kompaun secara mandatori dan kami berpendirian tegas untuk tidak akan melayan sebarang rayuan yang dikemukakan kelak,” katanya dalam sidang media yang turut dihadiri Datuk Bandar Kuala Lumpur Mahadi Che Ngah selepas mempengerusikan mesyuarat pertama jawatankuasa khas itu.Jalaluddin berkata DBKL juga akan meletakkan paparan maklumat boleh ubah (VMS) larangan kenderaan berat di lokasi berhampiran sempadan penyediaan kawasan parkir sebelum masuk ke ibu negara.Beliau berkata kesesakan lalu lintas di ibu negara juga didapati berpunca daripada peningkatan berganda jumlah kenderaan selepas perintah kawalan pergerakan dilonggarkan melalui pelaksanaan Pelan Pemulihan Negara pada Ogos tahun lepas.“Ia juga disebabkan tiada lagi pelaksanaan bekerja dari rumah dan halangan di jalan utama seperti kemalangan, pokok tumbang serta kenderaan rosak selain penurunan sehingga 30 peratus terhadap penggunaan pengangkutan awam,” katanya.Jalaluddin berkata jawatankuasa khas itu turut memutuskan untuk melarang kenderaan parkir di bahu jalan semasa waktu puncak dan membatalkan petak parkir secara berperingkat di jalan utama.“Kami juga melarang penjaja meniaga di bahu jalan semasa waktu puncak dan membatalkan petak penjaja secara berperingkat terutama di bahu jalan di jalan utama.“Pada masa sama, kami juga sentiasa mengemas kini papan tanda berkaitan lalu lintas dan peraturan keselamatan jalan raya serta menguat kuasa larangan kenderaan berhenti di petak kuning persimpangan,” katanya.


Muhyiddin tetap perkukuh hubungan antarabangsa

Dalam keadaan dunia bergelut dengan Covid-19 yang mengehadkan pergerakan manusia, hubungan antarabangsa Malaysia dengan rakan asing tetap mantap.Setelah berjumpa Presiden Indonesia Joko Widodo, Muhyiddin Yassin dijadualkan terbang ke Emiriah Arab Bersatu (UAE), Arab Saudi dan China beberapa bulan ini untuk mengukuhkan hubungan sedia ada.Yang terdekat, perdana menteri dijadualkan melawat Arab Saudi dan UAE bulan depan.Muhyiddin berkata dalam keadaan pandemik Covid-19 tidak bermakna negara tidak memberi perhatian dalam hubungan antarabangsa, malah Malaysia sentiasa memberi keutamaan dalam bidang ini.Ini bagi memastikan Malaysia mempunyai hubungan akrab dengan negara luar dan mengekalkan dasar berbaik-baik kerana hasil daripada itu ia sudah semestinya memberi keuntungan.“Jangkaan dalam bulan Mac ini saya akan pergi ke Arab Saudi dan Emiriah Arab Bersatu, selepas itu mungkin nak pergi ke China ada rancangan begitu kerana bagi saya hubungan yang telah terjalin sekian lama mesti kita diperkukuhkan.“Ada faedah dari segi perdagangan, pelaburan, pendidikan, budaya, seni dan sebagainya. Sebab itu saya kalau boleh hubungan kita dengan semua negara Asean ini yang terdekat menjadi keutamaan kita. Lepas ini ke Brunei, selepas itu Jepun, Korea, memang semua negara ini kita ada hubungan, ada bilateral, ada perjanjian baik perdagangan, pelaburan, pendidik,” katanya semasa wawancara khas bersama Bernama dan beberapa organisasi media sempena setahun beliau memegang jawatan perdana menteri di kediamannya di Bukit Damansara, di Kuala Lumpur.Mengambil contoh lawatan rasminya ke Indonesia awal bulan ini, Muhyiddin berkata hubungan Malaysia-Indonesia bukan hubungan biasa tetapi mempunyai kepentingan ekonomi kerana Indonesia akan bangkit sebagai satu kuasa besar seperti negara China.“Dasar Malaysia sejak dulu dan saya pertahankan dasar itu tetapi soal dasar tidak cukup, hasil hubungan itu mesti memberi keuntungan kepada kita, jadi mesti ada hubungan yang akrab.“Sebab itu saya pilih Indonesia dalam keadaan tidak menentu kerana Pak Jokowi (Presiden Indonesia Joko Widodo) kata sila Pak, orang Indonesia sedang menunggu, jadi saya pergi,” katanya.Muhyiddin berkata pandemik Covid-19 tidak menghalang negara untuk menjalinkan hubungan erat melalui Persidangan Kerjasama Ekonomi Asia-Pasifik (Apec) yang diadakan secara maya pada November tahun lepas.“Alhamdulillah macam di sidang Apec hari itu, kita berjaya menguruskan, saya berinteraksi secara maya dengan semua pemimpin dunia. Saya lebih seronok kalau dapat hubungan secara peribadi dengan cara lawatan fizikal, tetapi tidak boleh.“Pelaksanaan imunisasi vaksin ini penting bukan saya sahaja nak keluar negara, peniaga nak keluar negara tetapi apabila dah ada vaksin kita rasa lebih selamat. Mungkin ini akan membuka sempadan kita, hubungan kita dengan negara lain pun lebih akrab lagi, Insya-Allah,” katanya.Mengenai pendirian Malaysia terhadap polisi luar negara, Muhyiddin menegaskan kerajaan pimpinannya tidak pernah mengubah dasar yang baik untuk negara dan terlepas pandang isu-isu luar negara.Beliau berkata Malaysia tidak pernah “main-main” dalam menjalinkan hubungan akrab dengan negara luar termasuk China kerana ia boleh merugikan negara.“Ia tidak diabaikan namun disebabkan keadaan dan situasi, tetapi kementerian luar kita yang memainkan peranan utama dalam menjalin hubungan dengan negara lain itu berjalan macam biasa. Menteri pun berhubung secara maya, telefon dan sebagainya.“Saya dapat laporan (secara) berkala. Kalau ada isu-isu tertentu Malaysia tidak terkecuali, isu Myanmar ataupun isu yang berlaku di Timur Tengah, kita tahu apa berlaku dan kita ada pendirian negara kita tentang isu-isu tertentu sejak dulu dan secara konsisten walaupun ini pentadbiran baharu,” katanya.Mengenai pendirian Malaysia terhadap polisi luar negara, Muhyiddin menegaskan kerajaan pimpinannya tidak pernah mengubah dasar yang baik untuk negara dan terlepas pandang isu-isu luar negara.Beliau berkata selain Asean, antara dasar utama negara ialah hubungan dengan negara Islam kerana orang mengiktiraf Malaysia sebagai negara Islam terkemuka.“Banyak dulu hubungan kita dengan negara Islam bukan kerana dengan Islam sahaja tetapi ada faedah pada yang lain-lain juga. Dengan negara China yang merupakan rakan dagang terbesar kita, ini tidak boleh main-main, kalau kita tidak ada hubungan akrab dengan mereka dalam bentuk apa, ini merugikan Malaysia.“Sebab itu saya punya cadangan nak melawat sana berjumpa dengan Presiden Xi Jinping berbincang banyak agenda yang telah pun diputuskan yang lalu dan nak lihat bagaimana China dan Malaysia boleh bekerjasama,” katanya.


Khairy bakal bertanding kerusi Parlimen disandang pembangkang

Menteri Kesihatan Khairy Jamaluddin hari ini memberi bayangan bahawa, beliau bakal bertanding di kerusi Parlimen yang kini disandang wakil parti bukan Barisan Nasional (BN) pada Pilihan Raya Umum Ke-15 (PRU15).
Meskipun kerusi itu belum dimuktamadkan dan masih dalam penilaian pucuk pimpinan BN, Khairy bagaimanapun mengesahkan ia adalah kawasan yang dimenangi parti lawan sebelum ini.
“Hampir sudah pasti saya akan dihantar ke kawasan yang dipegang oleh parti lawan dan hampir pasti tidak akan mendapat kerusi yang dianggap sebagai kerusi selamat,” katanya kepada pemberita selepas menyampaikan PerantiSiswa Keluarga Malaysia di Universiti Teknologi Mara (UiTM) Kampus Seremban hari ini.
Khairy adalah penyandang kerusi Parlimen Rembau selama tiga penggal, sebelum memberi laluan kepada Timbalan Presiden Umno Mohamad Hasan untuk bertanding di kawasan itu.
Mohamad dilaporkan memberi jaminan akan mencari tempat sesuai untuk Khairy bertanding dalam PRU15 dan tidak akan membiarkan Menteri Kesihatan itu "hilang" begitu sahaja kerana beliau adalah pemimpin muda berkaliber.
Khairy berkata beliau sedia menerima cabaran dan menggalas tanggungjawab yang diamanahkan parti, sekali gus menawan kerusi berkenaan dalam PRU15.
Ditanya sama ada kerusi berkenaan adalah di Negeri Sembilan, Khairy yang enggan mendedahkan perkara itu berkata : “Pelbagai negeri, masih belum ada keputusan akhir. Kita tunggu.”
“Kita semua kena main peranan untuk parti. Kalau semua pergi ke kawasan selamat dan kita tak akan dapat membawa agenda kita secara luas. Jadi kena ada juga yang sanggup pergi ke (kawasan) mungkin sebelum ini kita tidak menang,” katanya.
Suruhanjaya Pilihan Raya (SPR) menetapkan 19 November sebagai tarikh pengundian bagi PRU15, penamaan calon pada 5 November dan pengundian awal pada 15 November.
Perdana Menteri Ismail Sabri Yaakob mengumumkan pembubaran Parlimen Ke-14 berkuat kuasa 10 Oktober, bagi memberi laluan kepada PRU15 selepas mendapat perkenan Yang di-Pertuan Agong Sultan Abdullah Sultan Ahmad Shah.


Berfikir di luar kotak ketika sekolah ditutup kerana Covid-19, kata ahli akademik

Seorang ahli akademik menyeru para pendidik untuk menginovasi cara penyampaian dan pembelajaran sepanjang tempoh pandemik Covid-19 sama ada melalui alat komunikasi atau secara konvensional seperi berhubung terus dengan pelajar bagi meningkatkan keberkesanan.Teo Kok Seong dari Universiti Kebangsaan Malaysia (UKM) berkata, tidak dinafikan sesi pembelajaran dalam talian adalah kaedah terbaik dalam tempoh pandemik, akan tetapi pendidik tidak boleh bergantung kepada satu kaedah sahaja.“Ia hendaklah juga mengandungi cara lain yang berbentuk manual, seperti menyampaikan bahan pelajaran terus kepada pelajar dan mengutip tugasannya semula,” kata Teo kepada MalaysiaNow.“Ini sudah tentu membebankan pihak sekolah, tetapi inilah antara cara terbaik apabila ketiadaan perkakas dan kemudahan internet pada sesetengah pelajar”.Beliau berkata demikian ketika diminta mengulas langkah terbaik untuk memastikan sektor pendidikan tampil lebih baik dan berkualiti sewaktu dan selepas pandemik Covid-19 yang sudah “melumpuhkan” ekonomi di serata dunia.Teo yang pernah menganggotai Jawatankuasa Pelan Pembangunan Pendidikan Malaysia berkata, tiada gunanya sekiranya golongan pendidik hanya membimbangi kesan Covid-19 ke atas pendidikan tanpa mahu berkorban di saat genting sebegini, mengambil kira mereka juga merupakan petugas barisan hadapan untuk memerangi kesan pandemik ke atas sektor pendidikan.“Perkara paling penting kini ialah pendidikan perlu terus diberikan, terutamanya di peringkat sekolah, walaupun dalam keadaan yang tidak kondusif.”“Ini sudah tentu membebankan pihak sekolah, tetapi inilah antara cara terbaik apabila ketiadaan perkakas dan kemudahan internet pada sesetengah pelajar”.Kerajaan mengisytiharkan Perintah Kawalan Pergerakan Bersyarat (PKPB) di Selangor, Kuala Lumpur, Putrajaya dan Sabah yang menyaksikan sekolah dan institusi pengajian kembali ditutup dan kelas dalam talian dilaksanakan semula.Dalam pada itu, Pengerusi Kumpulan Tindakan Ibu Bapa untuk Pendidikan (Page), Noor Azimah Abdul Rahim berkata, beberapa kaedah perlu dibuat bagi memastikan pendidikan berupaya mencapai taraf yang sewajarnya meskipun sedang bergelut dengan penularan Covid-19.Katanya, peruntukan besar perlu dikeluarkan kerajaan melalui Suruhanjaya Komunikasi Multimedia Malaysia (SKMM) bagi mempertingkatkan jaringan internet yang mencukupi dan boleh capai di seluruh negara.Katanya, keupayaan mendapatkan liputan internet membolehkan para pelajar tidak lagi ketinggalan dan mampu mencapai penanda aras yang ditetapkan sekolah atau pusat pengajian masing-masing.Noor Azimah berkata, cabaran seterusnya ialah memastikan pelajar di peringkat sekolah dan pengajian tinggi mempunyai alat peranti yang membolehkan mereka terlibat dalam proses pengajaran dan pembelajaran dengan sempurna tanpa gangguan.“Siapakah yang dapat menanggung perbelanjaan alat peranti untuk mereka yang tidak berkemampuan,” katanya kkepada MalaysiaNow.Beliau menegaskan kaedah yang perlu diberikan keutamaan adalah memfokuskan pembelajaran kepada subjek-subjek teras di sekolah dengan dua kali ganda waktu kelas diberikan kepada mata pelajaran tersebut.“Manakala guru-guru lain perlu menjadi guru bantu kepada guru subjek teras.”


Larangan rentas daerah dilaksana di Sabah mulai Isnin depan

Kerajaan Sabah memutuskan untuk tidak membenarkan sebarang aktiviti rentas daerah sepanjang perintah kawalan pergerakan bersyarat (PKPB) mulai 10 hingga 16 Mei ini kecuali atas urusan kecemasan.Menteri Kerajaan Tempatan dan Perumahan Sabah Masidi Manjun yang juga jurucakap kerajaan negeri berkaitan Covid-19 berkata dalam tempoh itu juga Kota Kinabalu, Putatan dan Penampang dikategorikan sebagai satu daerah.“Pihak Polis Diraja Malaysia akan melaksanakan sekatan jalan raya bagi mengawal pergerakan rentas daerah semasa tempoh dinyatakan,” katanya dalam satu kenyataan malam semalam.Sebelum ini, Sabah membenarkan aktiviti rentas daerah melibatkan enam zon di seluruh negeri.Dalam pada itu, Masidi berkata, kerajaanSabah juga telah menggariskan beberapa prosedur operasi standard (SOP) yang perlu dipatuhi sepanjang perayaan Aidilfitri bagi mengelak risiko penularan jangkitan Covid-19 di negeri ini.Masidi berkata semua aktiviti perayaan di lokaliti dikenakan PKP diperketatkan (PKPD) adalah tidak dibenarkan, begitu juga amalan takbir dari rumah ke rumah dan penganjuran sebarang majlis Hari Raya serta rumah terbuka.Bagaimanapun, Masidi berkata, aktiviti takbir raya di masjid dan surau adalah dibenarkan termasuk jamuan selepas solat Hari Raya dengan syarat penyediaan makanan secara berbungkus serta diedarkan kepada para jemaah untuk dibawa pulang.“Solat sunat Hari Raya di masjid dan surau juga dibenarkan mengikut ketetapan Pihak Berkuasa Agama Negeri Sabah, manakala kanak-kanak berumur 12 tahun ke bawah dan golongan berisiko tinggi tidak dibenarkan,” katanya.Katanya bagi ziarah tanah kubur turut dibenarkan tidak melebihi enam orang, had masa tidak melebihi 30 minit dan penjarakan fizikal.Bagi aktiviti ziarah, Masidi berkata, ia dibenarkan dengan syarat hanya di kalangan ahli keluarga terdekat dengan tidak melebihi 20 orang, tinggal dalam lingkungan daerah sama dan tertakluk kepada saiz kapasiti rumah.Sementara itu, Masidi berkata sebanyak 69 kes baharu dilaporkan di Sabah hari ini menjadikan jumlah kumulatif 58,580 kes, manakala seramai 141 pesakit telah sembuh dan dibenarkan keluar hospital menjadikan jumlah kumulatif adalah 57,387 orang.


Rishi Sunak dilantik PM Britain hari ini

Rishi Sunak yang bakal dilantik sebagai perdana menteri baru Britain hari ini selepas menerajui Konservatif berikrar untuk membawa “kestabilan dan kesatuan” ketika negara itu berdepan krisis ekonomi.
Beliau yang merupakan penganut Hindu menjadi perdana menteri selepas 44 hari Liz Truss mentadbir kerajaan.
Truss dijangka akan mengadakan mesyuarat Kabinet yang terakhir hari ini sebelum mempersembahkan peletakan jawatannya kepada Raja Charles III yang kemudiannya akan melantik Sunak sebagai perdana menteri.
Sunak juga dijangka menyampaikan perutusan sebagai perdana menteri baru pada jam 11.35 pagi.
Sunak memenangi saingan sebagai pemimpin Konservatif selepas mendapat tentangan dari Penny Mordaunt, saingan terakhirnya dalam parti itu selepas Boris Johnson terkeluar.
Kedua-dua Mordaunt dan Truss berikrar memberikan sokongan penuh mereka kepada Sunak.
Dalam ucapan kemenangannya, Sunak menggesa partinya untuk "bersatu atau mati", menurut ahli Parlimen Tory yang hadir dalam mesyuarat tertutup.
"United Kingdom adalah negara hebat, namun tidak syak lagi bahawa kita sedang menghadapi cabaran besar dalam ekonomi," katanya kepada pemberita.
Beliau turut dilaporkan menolak untuk pilihan raya umum diadakan lebih awal.
Pemimpin dunia, termasuk Perdana Menteri India Narendra Modi, mengucapkan tahniah kepada pemimpin terbaru UK itu.
Perdana Menteri Ireland Micheal Martin pula berkata beliau mengalu-alukan ikrar Sunak dalam usahanya menangani "isu penting yang kita hadapi di pulau-pulau ini" sementara Majlis Eropah Charles Michel menyatakan "bekerjasama adalah satu-satunya cara untuk menghadapi cabaran yang dihadapi bersama.”


Banjir catat 48 korban setakat ini, 5 masih hilang

Seramai 48 orang menjadi mangsa korban banjir di seluruh negara setakat ini, manakala lima masih hilang, kata Ketua Polis Negara Acryl Sani Abdullah Sani.Beliau berkata Selangor kekal dengan 25 mangsa manakala di Pahang seramai 20, dan Kelantan tiga mangsa.“Mangsa di Selangor melibatkan 17 lelaki dan lapan wanita manakala di Pahang melibatkan 14 lelaki dan empat wanita serta dua kanak-kanak lelaki,” katanya dalam kenyataan hari ini.Sementara itu mangsa di Kelantan melibatkan dua lelaki dan seorang kanak-kanak perempuan.


Senat Filipina ratifikasi perjanjian perdagangan RCEP

Senat Filipina pada Selasa meratifikasi perjanjian perdagangan Perkongsian Ekonomi Komprehensif Serantau (RCEP), menjadikan semua negara-negara anggota ASEAN meluluskan pakatan itu secara rasmi, lapor Xinhua.
Dua puluh senator bertindak menyokong perjanjian perdagangan bebas terbesar dunia itu yang mewakili 30% daripada keluaran dalam negara kasar (KDNK) global.
RCEP yang mula dikuat kuasa pada 1 Jan 2022 adalah perjanjian perdagangan melibatkan Australia, China, Jepun, Korea Selatan, New Zealand dan 10 anggota Persatuan Negara-Negara Asia Tenggara (ASEAN) – Brunei, Kemboja, Indonesia, Laos, Malaysia, Myanmar, Filipina, Singapura, Thailand dan Vietnam.
Setiausaha Ekonomi dan Pembangunan Filipina Arsenio Balisacan berkata RCEP "akan memacu pertumbuhan mampan ekonomi Filipina melalui perdagangan serantau dan global serta pelaburan yang lebih besar dalam sektor strategik."
"Menjadi sebahagian daripada RCEP akan meningkatkan lagi akses pasaran kami, meletakkan kami setanding dengan negara peserta RCEP lain serta ekonomi terbesar dunia, seperti China, Jepun, Korea Selatan dan lain-lain," katanya.
Balisacan berkata penyertaan Filipina dalam RCEP juga akan meningkatkan akses pasaran untuk eksport berasaskan pertanian utama, kerana negara anggota yang lain bersetuju menurunkan kadar tarif ke atas eksport Filipina.
Pada September 2021, Presiden Filipina Rodrigo Duterte ketika itu telah meratifikasi perjanjian RCEP dan membawanya ke Senat untuk diluluskan.
Tetapi Senat gagal meratifikasi perjanjian itu pada Disember 2021 sebelum perjanjian perdagangan bebas dikuat kuasa pada 1 Januari 2022.
Di Filipina, perjanjian atau perjanjian antarabangsa memerlukan kelulusan Senat.
Ferdinand Romualdez Marcos kemudiannya menggantikan Duterte selaku presiden Filipina ke-17.


ESG, isu rantaian bekalan jadi agenda utama misi perdagangan Malaysia ke AS

Agenda untuk meluaskan hubungan dua hala mengenai alam sekitar, sosial dan tadbir urus (ESG) menjadi tumpuan utama selain membincangkan isu daya tahan rantaian bekalan antarabangsa, sepanjang lawatan Menteri Perdagangan Antarabangsa dan Industri Mohamed Azmin Ali bagi misi perdagangan dan pelaburan di Amerika Syarikat (AS).Misi yang dijadualkan pada 9 hingga 18 Mei itu adalah bagi mengukuhkan nilai Malaysia sebagai destinasi pelaburan dan rakan dagangan pilihan di mata dunia.“Misi tersebut adalah penting bagi Malaysia dalam usaha melibatkan diri dengan rakan niaga AS dan meningkatkan lagi kerjasama ekonomi Malaysia-AS,” kata kementerian perdagangan antarabangsa dan industri (Miti) dalam satu kenyataan hari ini.Di Washington,Azmin dijadualkan bertemu dengan Setiausaha Perdagangan AS Gina M Raimondo dan Duta AS Katherine Tai, dan Wakil Perdagangan AS.Semasa mesyuarat itu beliau akan mengetengahkan keupayaan dan kapasiti Malaysia dalam sektor strategik termasuk memajukan ESG dalam perdagangan dan pelaburan dan Rangka Kerja Ekonomi Indo-Pasifik (IPEF).Azmin dan Raimondo juga akan memeterai memorandum kerjasama antara Malaysia dan AS bagi meningkatkan lagi kerjasama dua hala dalam usaha daya tahan rantaian bekalan semikonduktor.Memorandum itu jelas sekali menunjukkan peranan penting Malaysia dalam memastikan kestabilan rantaian global dalam sektor pembuatan dan perkhidmatan berkaitannya, kata kementerian itu.“Komitmen padu kerajaan untuk memajukan ekonomi hijau, dasar mesra perniagaan dan langkah komprehensif yang bertujuan mengukuhkan kerjasama dua hala dengan rakan industri utama akan memangkinkan penciptaan nilai Malaysia dalam menggerakkan daya saing negara. “Ini sejajar dengan aspirasi negara ke arah pelepasan gas rumah hijau bersih-sifar menjelang 2050 seperti yang digariskan di bawah Rancangan Malaysia Ke-12 (RMKe-12),” kata Miti.Menurutnya, dasar Aspirasi Pelaburan Nasional terutamanya akan menjadi topik perbincangan utama semasa misi tersebutSelain itu katanya, agenda misi tersebut akan termasuk lawatan ke fasiliti dan pertemuan perniagaan bersemuka dengan syarikat utama Amerika serta pelabur berpotensi dalam sektor bernilai tinggi termasuk elektrik dan elektronik (E&E), peranti perubatan, teknologi logam dan telekomunikasi. Libat urus itu disasarkan untuk memperoleh peluang perniagaan baharu serta menarik pelaburan berteknologi tinggi, berintensifkan modal dan tokokan nilai tinggi dengan pekerjaan berpendapatan tinggi. Pada 2021, AS merupakan rakan dagang dan destinasi eksport ketiga terbesar Malaysia serta sumber keempat terbesar import. Jumlah perdagangan antara kedua-dua negara berkembang sebanyak 21.4% kepada RM217.10 bilion (UA$52.37 billon) berbanding 2020. Eksport Malaysia ke AS meningkat sebanyak 30.4% kepada RM142.20 bilion, disumbang terutamanya daripada eksport tinggi E&E dan produk getah. Import dari AS juga meningkat sebanyak 7.4% bernilai RM74.87 bilion (AS$18.06 bilion), disumbang oleh import tinggi E&E dan produk logam.AS merupakan pelabur asing keempat terbesar di Malaysia dari segi projek pembuatan yang dilaksanakan dengan sejumlah 840 projek pembuatan bernilai RM84.97 bilion yang mewujudkan 188,396 pekerjaan. Pelaburan utama dari AS adalah dalam sektor E&E, mesin serta peralatan dan kimia.


Nelayan Sarawak bergelut dengan tangkapan ikan makin berkurangan

Selama hampir dua dekad, Bujang, seorang nelayan dari sebuah perkampungan kecil di Sarawak sentiasa menjalani rutin harian sama bagi beberapa bulan setiap tahun.Sebelum terbit matahari, Bujang sudah turun ke jeti Kampung Sampadi di Lundu, sebuah daerah pedalaman yang terletak kira-kira 50km dari Kuching.Di sana bot miliknya diisi minyak, ais dipunggah dan barangan untuk menangkap ikan dimuatkan dalam perut bot dan akan memeriksa sekali lagi termasuk jala yang digunakan bagi menangkap ikan tenggiri Sarawak.Ketika musim baik, dia boleh memperolehi wang yang cukup bagi menyara hidup sepanjang peralihan musim monsun, apabila cuaca buruk menghalangnya untuk menangkap ikan.Dengan wang yang diperolehi, lelaki itu dapat membeli barangan tambahan bagi keperluan rumahnya dan bahkan dapat merancang untuk penambahbaikan rumah kecilnya.Pemandangan bot nelayan di jeti Kampung Sampadi, Lundu, Sarawak.Bagaimanapun, tahun ini, rumahnya tidak dapat dibaiki kerana kerana populasi ikan tenggiri yang dulu banyak kini berkurangan bahkan hampir tidak ada.“Sebelum ini, keluar ke laut untuk beberapa jam saya sudah dapat tangkap ratusan kilo ikan,” katanya kepada MalaysiaNow.Dengan jumlah tangkapan itu, ia cukup untuk menjana pendapatan sekitar RM500 sehari.Namun, tahun ini situasinya sangat berbeza.“Jumlah tangkapan makin sedikit,” kata Bujang.“Banyak hari ke laut, saya pulang ke darat tak dapat apa-apa hasil. Hal ini buat kami rugi, dan nampaknya krisis ini akan bertambah buruk bagi beberapa hari yang mendatang.”Walaupun dia biasa menangkap ikan tenggiri di sungai, namun populasi yang semakin menyusut kadangkala memaksa Bujang pergi ke laut.Jika dia memilih untuk lebih lama di laut, ia bermakna minyak bot juga harus dibayar lebih.Bujang menerangkan situasi sukar terutama impak pandemik yang dihadapi nelayan sepertinya selepas ikan makin berkurang dan sukar dijumpai di perairan Lundu, Sarawak.Simpanan wang yang semakin cepat menyusut ketika berdepan pandemik Covid-19, menjadikan masa depannya kelihatan suram dan dia tidak pasti berapa lama lagi perlu terus bergantung dengan kemahiran menangkap ikannya bagi memperoleh pendapatan.“Saya mahu dapatkan hasil yang baik bagi tebus semula perbelanjaan musim pandemik,” katanya.“Jika kami dapat tangkapan yang baik, kami dapat jalani kehidupan yang baik sepanjang tahun dan mampu baiki rumah.”Dengan fasa peralihan musim monsun yang semakin dekat, Bujang bimbang apa yang perlu dilakukannya untuk nafkah keluarga walaupun mendapat bantuan kerajaan termasuk bantuan wang tunai dan bakul makanan.Oleh kerana tidak dapat turun ke laut sejak beberapa bulan lalu, Bujang hanya mendapat sedikit pendapatan hasil menebang kayu dari hutan bakau berdekatan dan menjualnya kepada syarikat pembinaan dengan harga RM4 sebatang.“Saya tidak ada pilihan lain,” katanya.“Saya ada keluarga untuk diberi makan dan saya perlu beli pakaian sekolah untuk anak-anak saya.”Cuaca buruk, perbuatan manusia atau takdir Tuhan?Menurut Azani Mujahid dari Universiti Malaysia Sarawak, populasi ikan yang berkurangan adalah berpunca daripada aktiviti manusia.“Salah satu kemungkinan puncanya ialah pembangunan atau hilangnya kawasan perlindungan ikan yang terbina daripada ekosistem semula jadi,” katanya kepada MalaysiaNow.Walaupun Persatuan Nelayan Sarawak mengatakan situasi cuaca buruk antara punca populasi ikan berkurangan, Azani mengatakan setakat ini tidak ada bukti populasi ikan berkurangan disebabkan perubahan iklim.Secara umum, katanya, Sarawak memiliki suhu yang lebih panas di wilayah perairannya walaupun pemanasan itu tidak sama di seluruh kawasan dengan suhu dicatat lebih tinggi di Pasifik Barat.Kawasan pembinaan Jambatan Batang Rambungan di Lundu, ia dijangka membantu ekonomi tempatan setelah siap dibina.Namun Azani berkata hubungan antara populasi ikan dan perubahan iklim adalah satu “isu yang kompleks”.“Walaupun kesan perubahan iklim boleh menyebabkan populasi ikan berkurangan, bukti yang kita lihat untuk kekurangan ini bukan semata-mata disebabkan oleh perubahan iklim,” katanya.Beliau menambah kehilangan tempat pembiakan ikan dalam ekosistem yang dilindungi akibat fenomena ribut juga belum pernah didokumentasikan.Pembangunan pesat di kawasan Lundu turut termasuk pembinaan Jambatan Batang Rambungan yang dijangka dapat membantu merangsang ekonomi setempat apabila siap.Namun, walaupun penduduk Kampung Sempadi umumnya mahu projek itu disiapkan, kesan jangka panjang daripada pembangunan tersebut tersebut masih belum dapat dikenal pasti.Buat masa ini, nelayan seperti Bujang terus bergelut dengan masalah tangkapan ikan yang makin berkurangan.Sebahagian orang melihat keadaan itu adalah satu keadaan yang tidak dapat dielakkan.“Ramai yang mengadu air berubah sejak kebelakangan ini kerana susah nak jumpa ikan,” kata Sharkawi Nawi yang merupakan ketua kampung tersebut.“Saya tidak tahu mengapa hal ini boleh berlaku. Ini semua takdir Tuhan.”


Persoalan berhubung kerjasama GPS-PH menjelang pilihan raya negeri

Penganalisis berbeza pendapat mengenai dinamik politik Sarawak selepas membentuk kerajaan campuran di peringkat persekutuan, apabila Pakatan Harapan (PH) dan Gabungan Parti Sarawak (GPS) masih belum memutuskan mengenai kerjasama politik bagi berdepan pilihan raya negeri (PRN) akan datang.
Penganalisis politik, James Chin daripada Universiti Tasmania, Australia berkata, ketika ini DAP dan PKR, dua komponen utama PH itu akan menjadi “separa pembangkang” dan mengambil tugas memerhatikan urusan kerajaan.
"Mereka tidak akan menutup parti mereka di Sarawak kerana ada PRN. PH berharap untuk membentuk kerajaan Sarawak satu hari nanti.
“Jika tutup, mereka tiada jentera dan tidak mampu melawan GPS," katanya kepada MalaysiaNow.
GPS terdiri daripada bekas parti-parti komponen Barisan Nasional (BN) di Sarawak, iaitu Parti Pesaka Bumiputera Bersatu, Parti Demokratik Progresif, Parti Rakyat Bersatu Sarawak serta Parti Rakyat Sarawak.
Mereka mempunyai 23 ahli Parlimen dan membentuk kerajaan pusat bersama PH, BN dan parti-parti lain.
Menurut Chin, antara syarat tidak rasmi sokongan GPS kepada Anwar ialah tiada jawatan Kabinet diberikan kepada DAP Sarawak.
Ia meskipun Setiausaha Agung DAP Anthony Loke terbang ke Sarawak dan bertemu Premier Sarawak, Abang Johari Openg bagi memohon maaf kepada GPS bagi pihak parti tersebut.
Sebelum itu, GPS menyokong Perikatan Nasional (PN) sebelum beralih kepada PH selepas tiada gabungan memperoleh majoriti mudah pada Pilihan Raya Umum ke-15 (PRU15) lepas.
Pengerusi DAP Sarawak Chong Chieng Jen sebelum ini berkata parti itu akan memainkan peranan semak dan imbang di peringkat kerajaan negeri, satu isyarat bahawa PH tidak akan diterima sebagai kerajaan di peringkat negeri itu.
GPS menang besar pada PRN lalu dengan 76 kerusi daripada 82 kerusi dipertandingkan.
Baki kerusi dimenangi oleh Parti Sarawak Bersatu (PSB) dengan empat kerusi, DAP (2) dan PKR gagal mendapatkan sebarang kerusi.
Di Melaka, ahli Dewan Undangan Negeri (Adun) PH secara rasmi menyertai blok kerajaan.
Kedudukan Adun BN di negeri yang dipegang PH masih menjadi tanda tanya, sama ada mereka masih di blok pembangkang atau kerajaan.
Penganalisis politik dari Universiti Malaya, Awang Azman Pawi berkata, PH dan GPS dijangka mengadakan persetujuan dan formula untuk memastikan kerjasama politik di peringkat negeri.
Ia termasuk pembahagian kerusi antara kedua-dua gabungan itu yang mana mereka dijangka mengekalkan kerusi yang telah dimenangi.
"Kerusi yang tak dimenangi oleh PH dan GPS seperti kerusi Saratok yang dimenangi Ali Biju, tertakluk kepada formula undi kedua besar layak untuk bertanding di Saratok.
"Jadi tak timbul isu bahawa PH akan beri laluan kepada GPS sama ada di peringkat PRN atau PRU. Sebaliknya akan menggunakan formula yang lebih menyakinkan bagi kerjasama jangka panjang bagi memastikan tidak ada perbalahan perebutan kerusi," katanya.
Namun sementara menunggu PRN seterusnya, Azman berkata DAP dan PKR memang wajar menjadi pembangkang  di Sarawak bagi memastikan semak dan imbang.
Chin pula berkata, kerjasama antara GPS dan PH bergantung kepada keutuhan kerajaan peringkat pusat.
Katanya, PH yang kekal sebagai blok pembangkang di peringkat negeri bukan satu perkara janggal, malah pernah terjadi sebelum ini.
"Lewat 1980-an, Parti Bangsa Dayak Sarawak menjadi pembangkang di peringkat negeri tetapi membentuk kerajaan persekutuan.
“Tidak pelik PH menjadi pembangkang Sarawak sementara GPS mentabdir," katanya.
Sekiranya PH dan GPS berjaya membentuk kerjasama pada PRN akan datang, persoalan juga timbul mengenai siapa yang akan mengisi kekosongan sebagai pembangkang.
Menurut Chin, parti yang menyokong pemisahan Sarawak daripada Malaysia seperti Parti Bumi Kenyalang, tidak menerima sambutan.
"PBK ialah parti yang telah tamat hayat. Sukar untuk mereka bangunkan sokongan melainkan prestasi GPS teruk dalam kerajaan.
“Setakat ini rakyat Sarawak cukup berpuas hati. Mereka ada lima menteri penuh dan enam timbalan. Ini satu yang mengkagumkan untuk sebuah parti yang menguasai hanya 23 ahli Parlimen," katanya.


Bekas presiden Filipina, ‘Noynoy’ Aquino meninggal dunia

Bekas presiden Filipina Benigno “Noynoy” Aquino, 61, daripada salah satu keluarga politik paling terkenal di Asia, meninggal dunia pada Khamis, kata menteri luar negara dan beberapa pegawai.Aquino yang memerintah dari 2010 hingga 2016, adalah anak lelaki tunggal bekas presiden Corazon Aquino dan suaminya yang dibunuh, Senator Benigno “Ninoy” Aquino, keduanya dihormati kerana memimpin perjuangan untuk mengembalikan demokrasi.Aquino dikejarkan ke Pusat Perubatan Capitol di Manila pada pagi Khamis, lapor media tempatan.Keluarganya dijangka mengeluarkan kenyataan rasmi mengenainya.Hakim Mahkamah Agung Marvic Leonen, yang merupakan bekas penasihat Aquino, meluahkan kesedihannya dengan pemergian bekas pemimpin itu.“Saya mengenalinya sebagai seorang yang baik hati, didorong oleh semangatnya untuk berkhidmat kepada rakyat kita, rajin dalam tugasnya, dan mempunyai minat terhadap pengetahuan baharu dan dunia secara umum,” kata Leonen.Dikenali sebagai “Noynoy”, Aquino digantikan oleh Presiden Rodrigo Duterte, menjalankan agenda anti-rasuah sepanjang tempoh pemerintahannya dan membawa kepada pembaharuan ekonomi utama.


Kes harian kembali lepasi 3,200 jangkitan

Malaysia mencatat 3,245 kes baru Covid-19 hari ini menjadikan kes keseluruhan sebanyak 2,813,934  jangkitan.Pesakit yang sembuh pula mencatat 3,093 kes hari ini menjadikan jumlah keseluruhan kes sembuh sebanyak 2,741,355.Dalam pada itu, kes yang memerlukan rawatan di unit rawatan rapi (ICU) adalah sebanyak 183 kes di mana 128 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 84 kes di mana 52 adalah kes Covid-19.


Banjir di Pahang, Terengganu, Kelantan bertambah buruk

Jumlah mangsa banjir di Pahang, Terengganu dan Kelantan terus mencatatkan peningkatan, manakala keadaan banjir di Perak, Selangor dan Johor bertambah baik dengan jumlah mangsa yang ditempatkan di pusat pemindahan sementara semakin berkurangan.Di Pahang, situasi banjir bertambah buruk apabila mangsa banjir yang dipindahkan di 241 pusat pemindahan mencatatkan angka 18,976 orang daripada 5,032 keluarga setakat pukul 7.30 pagi ini.Portal Info Bencana Jabatan Kebajikan Masyarakat (JKM) melaporkan daerah Maran masih mencatatkan jumlah mangsa tertinggi iaitu 4,501 orang diikuti Temerloh (3,020 keluarga), Lipis (2,551), Raub (2,402), Jerantut (2,329), Kuantan (2,321), Rompin (1,012), Pekan (430) dan Bera (410).Bagaimanapun, keadaan banjir di daerah Bentong pulih, apabila pusat pemindahan di kawasan itu ditutup petang semalam.Portal itu turut memaklumkan Sungai Pahang di daerah Bera, Kuantan, Lipis, Jerantut, Temerloh dan Maran sudah melepasi tahap bahaya setakat 7 pagi.Sementara itu, pemegang konsesi Lebuhraya Pantai Timur Fasa 1 (LPT1) ANIH Berhad dalam kenyataan memaklumkan KM113 dan KM115 ditutup kedua-dua hala susulan kenaikan air.Laluan di KM84.6 – KM84.7 (antara Persimpangan Lanchang ke Persimpangan Karak), LPT1 hala Kuantan juga masih ditutup kepada lalu lintas, bagaimanapun laluan antara Lanchang menghala Kuala Lumpur telah dibuka pada 9 pagi semalam.Di Terengganu, Ketua Sekretariat Jawatankuasa Pengurusan Bencana Negeri Lt Kol (PA) Che Adam A Rahman memaklumkan, jumlah mangsa banjir meningkat kepada 267 orang setakat 8 pagi ini berbanding 117 orang pada 3 petang semalam berikutan pembukaan semula dua pusat pemindahan di Dungun yang menempatkan 156 mangsa.Di Kelantan, Tanah Merah menjadi jajahan kedua dilanda banjir di Kelantan dengan lapan pusat pemindahan diaktifkan bagi menempatkan 125 mangsa daripada 33 keluarga setakat 8 pagi.Menurut InfoBencana Jabatan Kebajikan Masyarakat, sebelum ini Gua Musang turut terjejas dengan banjir, namun pulih dengan kesemua pusat pemindahan di jajahan itu ditutup semalam.Sementara itu, menurut infobanjir.water.gov.my setakat 8 pagi, tiga sungai utama di negeri itu merekodkan bacaan melepasi paras bahaya iaitu Sungai Kelantan di Kuala Krai 25.62 meter (m) (bahaya 25.00 m), Sungai Kelantan di Kusial, Tanah Merah 16.11 m (bahaya 16.00 m) dan Sungai Golok di Jenob, Tanah Merah 24.23 m (bahaya 23.50 m).Di Perak, sejumlah 520 mangsa banjir daripada 152 keluarga dari tiga daerah masih ditempatkan di pusat pemindahan setakat pukul 7 pagi ini dengan Hilir Perak menempatkan mangsa paling ramai iaitu 484 orang, diikuti Kampar (32), dan Muallim (empat).Berdasarkan infobanjir.water.gov.my, Sungai Plus di Kampung Lintang, Kuala Kangsar mencecah paras amaran iaitu 54.93 m, manakala Sungai Perak di Kampung Gajah dalam daerah Perak Tengah berada pada paras berjaga-jaga iaitu 6.62 m pagi ini.Banjir di Selangor pula semakin pulih apabila hanya dua pusat pemindahan masih beroperasi dengan menempatkan 68 mangsa daripada 20 keluarga setakat 6 pagi.Di Johor, keadaan banjir mula menunjukkan tanda pulih apabila jumlah mangsa terlibat menurun kepada 3,566 orang daripada 903 keluarga setakat pukul 8 pagi berbanding 4,116 orang daripada 1,036 keluarga pada 8 malam tadi.Pengerusi Jawatankuasa Kesihatan dan Alam Sekitar Johor R Vidyananthan dalam kenyataan berkata di Kota Tinggi yang merupakan daerah terjejas teruk sebelum ini, terdapat 17 pusat pemindahan masih beroperasi bagi menempatkan seramai 2,122 mangsa daripada 533 keluarga.Di Kluang pula terdapat 919 mangsa daripada 223 keluarga, Mersing (292 mangsa daripada 77 keluarga), Segamat (90 mangsa daripada 24 keluarga), Johor Bahru (72 mangsa daripada 24 keluarga) dan Batu Pahat (71 mangsa daripada 22 keluarga).Beliau berkata jalan yang masih ditutup kepada semua jenis kenderaan ialah Jalan Mawai Lama di Kota Tinggi; Jalan Haji Suhud di Taman Muhibbah, Johor Bahru; serta kawasan stesen minyak Nitar 2 dan simpang tiga Kahang ke Kluang di Jalan Nitar Utama-Kluang, Mersing.Sehingga kini, angka korban akibat banjir di negeri itu kekal seramai tiga orang.


Tokoh pembangunan UiTM Arshad Ayub meninggal dunia pagi ini pada usia 93 tahun.Dalam sebuah kenyataan, keluarga beliau mengesahkan kematiannya pada pukul 2.06 pagi tadi.Arshad lahir di Muar, Johor pada 15 November 1928. Beliau merupakan pengerusi lembaga pengarah Universiti Malaysia dan pro canselor UiTM.Selain itu, beliau juga pernah memegang beberapa jawatan dalam kerajaan termasuk sebagai timbalan gabenor Bank Negara Malaysia di bawah pimpinan Ismail Mohd Ali dari 1975 hingga 1977.Beliau kemudiannya dilantik sebagai ketua setiausaha Kementerian Pertanian.Arshad dimasukkan ke unit rawatan rapi (ICU) ekoran beberapa masalah kesihatan pada 7 Jun lalu.


Sama ada Najib baca SMS bekas pengerusi 1MDB tidak dapat dipastikan, kata peguam

Mahkamah Tinggi hari ini diberitahu bahawa sama ada Najib Razak telah membaca atau tidak, pesanan SMS yang dihantar oleh bekas Pengerusi 1Malaysia Development Berhad (1MDB) Mohd Bakke Salleh berhubung penyelewengan syarikat itu, tidak dapat dipastikan.Peguam utama bekas perdana menteri itu, Muhammad Shafee Abdullah berkata pihak pembelaan malah tidak mempunyai salinan SMS yang dimaksudkan.Peguam itu berkata demikian semasa menyoal saksi pendakwaan ke-15, Bakke dalam perbicaraan mengenai penyelewengan RM2.3 bilion dana 1MDB.Shafee: Kita tidak tahu berapa ringkas atau panjang, pesanan SMS yang anda hantar kepada anak guam kami. Kita tidak ada salinan pesanan SMS anda.Bakke: Saya ingat… Ia pesanan SMS yang panjang. Saya jelaskan mengenai dua pembayaran.Shafee: Tapi kita tidak tahu sama ada PM (Najib) dapat membaca pesanan SMS itu atau tidak. Ia bukan seperti aplikasi WhatsApp, yakni kita dapat lihat menerusi tanda berwarna biru, yang menunjukkan penerima telah membaca pesanan.Sebelum ini dilaporkan bahawa AS$1 billion milik 1MDB dimasukkan dalam satu usaha sama dan ia dibayar dalam dua peringkat yang terdiri daripada AS$700 juta dan AS$300 juta.AS$300 juta disalurkan kepada syarikat usaha sama berkenaan manakala AS$700 juta dibayar kepada sebuah syarikat Good Star Limited, yang dimiliki oleh ahli perniagaan dalam buruan, Low Taek Jho atau Jho Low.Shafee kemudian bertanya saksi kemungkinan Najib diperdaya (misled) oleh pengurusan 1MDB serta Jho Low, dan Bakke menjawab “Ya, mungkin”.Dalam prosiding sebelum ini Bakke memberi keterangan bahawa sebelum menyerahkan surat peletakan jawatannya, beliau menghantar SMS kepada tertuduh untuk memaklumkan beberapa perkara yang diarahkan oleh lembaga pengarah (BOD) kepada pengurusan 1MDB namun tetap tidak dipatuhi.“Bagaimanapun saya tidak terima sebarang respons dari Najib. Tidak terlintas dalam fikiran saya untuk membuat laporan kepada mana-mana pihak berkuasa yang berkaitan salah laku pengurusan kewangan 1MDB, kerana saya andaikan bahawa saya telah lakukan perkara demikian menerusi pesanan SMS kepada Najib. Saya harap Najib akan mengambil tindakan yang sewajarnya terhadap pengurusan 1MDB sekiranya dia mengesan sebarang salah laku di pihak mereka.“Memandangkan kebimbangan saya tidak mendapat perhatian Najib kerana dia tidak membalas SMS saya, saya merasakan dia terlibat, dan ada sesuatu yang tidak kena berlaku tanpa pengetahuan saya. Ini adalah antara sebab utama saya memutuskan untuk meletakkan jawatan,” kata Bakke.Hari ini mahkamah juga diberitahu bahawa laporan Jawatankuasa Kira-kira Wang Negara (PAC) berhubung isu yang dihadapi oleh dana kekayaan berdaulat itu tidak menggambarkan apa yang didedahkan oleh Bakke secara keseluruhannya.Bakke yang kini adalah pengerusi Petronas berkata banyak perkara yang didedahkan beliau kepada PAC pada ketika itu, tidak dimasukkan dalam laporan berkenaan, yang kemudiannya didedahkan kepada awam.Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung.


Lelaki Badwi ditembak mati selepas tikam, rempuh orang awam di Israel

Empat terkorban selepas seorang lelaki menikam dan melanggar orang awam di selatan Israel pada Selasa dalam serangan paling buruk sejak beberapa tahun lalu.Media Israel mendakwa penyerang itu adalah seorang berketurunan Arab dari suku Badwi yang sebelum ini cuba menyertai kumpulan Daesh, bagaimanapun lelaki itu ditembak mati oleh penduduk tempatan di bandar Beersheba.Seorang saksi, Liraz Zrihan yang sedang mencuci keretanya di stesen minyak ketika serangan tersebut berlaku berkata dia melihat penyerang melibas sebilah pisau panjang “seakan pedang”, dan berlegar-legar mencari mangsa untuk ditikam.Menurut polis dan anggota perubatan kecemasan Magen David Adom, penyerang itu menikam seorang wanita di stesen minyak dan menggunakan keretanya untuk melanggar seorang lelaki berusia 60-an yang sedang mengayuh basikal.Dia juga kemudiannya turut menikam beberapa orang lain di luar pusat beli-belah, sebelum ditembak mati.Polis belum mengeluarkan pengecaman suspek secara rasmi.Beberapa media Israel melaporkan penyerang itu ialah Mohammed Abu al-Kiyan, bekas guru sekolah berusia 30-an daripada masyarakat Badwi Hura, berdekatan Beersheba, yang sebelum ini disabitkan bersalah kerana cuba menyertai Daesh dan menyebarkan ideologi jihad.Pada 2015, Israel menahan enam orang Arab Badwi termasuk empat guru, kerana didakwa menyokong Daesh.Memberikan responsnya, Perdana Menteri Israel Naftali Bennett berjanji akan membanteras “pengganas” susulan dimaklumkan berhubung serangan tersebut.Bennett turut memuji mereka yang menembak penyerang, dan berkata tindakan tersebut menunjukkan kepintaran dan keberanian di mana ia berjaya mencegah lebih banyak korban.Dalam sebuah kenyataan, suku Arab Badwi Abu al-Kiyan turut mengutuk serangan itu, mengatakan tindakan tersebut mewakili individu dan tidak mewakili pendirian anggotanya yang mematuhi undang-undang dan sentiasa percaya dengan nilai hidup bersama.Sementara itu, kumpulan Hamas yang mengawal Gaza, mengeluarkan kenyataan tidak bertanggungjawab terhadap serangan tersebut, sebaliknya menyalahkan layanan Israel terhadap rakyat Palestin.Serangan tikam dan rempuh menggunakan kenderaan adalah perkara biasa di Israel.Kebiasaannya, serangan tersebut dilakukan oleh warga Palestin secara berseorangan.Namun kebanyakan serangan ganas sering berlaku di timur Baitulmaqdis, bandar yang dijajah Israel selepas Perang Enam Hari pada 1967, atau di Tebing Barat, yang diduduki Israel sejak tahun yang sama.Serangan yang mengakibatkan kematian juga jarang berlaku dalam beberapa tahun kebelakangan ini.Kawasan selatan Israel, termasuk Beersheba juga tidak pernah melaporkan serangan ganas sedemikian.


SPRM bongkar kartel monopoli projek di MBSA

Suruhanjaya Pencegahan Rasuah Malaysia (SPRM) berjaya membongkar satu kartel yang dipercayai memonopoli tender projek di Majlis Bandaraya Shah Alam (MBSA) susulan serbuan di pejabat pihak berkuasa tempatan (PBT) itu pada Ahad lepas.
Ketua Pesuruhjaya SPRM Azam Baki berkata setakat ini sembilan individu termasuk beberapa kakitangan MBSA dan seorang pegawai kanannya ditahan bagi membantu siasatan.
"SPRM masih menjalankan siasatan dan kami percaya penahanan mereka ini berjaya membongkar sebuah kartel dengan tangkapan terbaru melibatkan pegawai kanan MBSA.
"Satu daripada dapatan kita ialah pegawai kanan itu terima habuan benda berharga yang nilainya berpuluh ribu ringgit. Kita sedang siasat bagaimana perbuatan rasuah itu berlaku dan bagaimana sebuah syarikat mengawal 30 syarikat lain untuk dapatkan projek di jabatan berkenaan di MBSA," katanya kepada pemberita dalam program Cakna Rasuah: SPRM Bersama Media Zon Utara semalam.
Pada Ahad lepas, SPRM menahan tiga individu iaitu dua pegawai MBSA dan seorang kontraktor dipercayai berhubung projek kerajaan negeri.
Sementara itu, Azam berkata suruhanjaya itu menjangkakan dapat menyelesaikan siasatan berhubung kes tuntutan palsu dan penyelewengan dana Program Insentif Pengambilan Pekerja (Penjana Kerjaya) melibatkan nilai RM100 juta dalam tempoh sebulan lagi.
Katanya siasatan kes itu mengambil sedikit masa kerana melibatkan suspek yang ramai dan banyak pihak lain, namun setakat ini pihaknya telah membuka 62 kertas siasatan bersabit kes itu serta menahan 38 lelaki dan 13 wanita bagi membantu siasatan.
"Kes ini tiada kaitan dengan politik, ia seperti rompakan di siang hari apabila sekumpulan individu ini melihat ada peluang (untuk ambil keuntungan) daripada kemurahan hati kerajaan bagi membantu mereka yang terjejas akibat pandemik Covid-19," katanya.
SPRM sebelum ini memaklumkan tentang operasi besar-besaran bersama Pertubuhan Keselamatan Sosial (Perkeso) bagi menyiasat isu tuntutan palsu dan penyelewengan dana insentif Penjana Kerjaya di beberapa negeri seluruh negara.
Operasi itu susulan maklumat diperoleh menerusi pemantauan dan risikan oleh SPRM dengan kerjasama Perkeso yang mendapati ada majikan mengemukakan tuntutan palsu serta menyeleweng dana program tersebut.
Program Penjana Kerjaya merupakan antara inisiatif kerajaan bagi membantu majikan dan pekerja mendepani cabaran Covid-19 bermula awal 2020 yang dilaksanakan oleh Perkeso melalui pewujudan pekerjaan baru, mengekalkan pekerjaan dan meningkatkan kemahiran pekerja.


Boikot PRU15, siapa untung?

Wujud beberapa pihak yang menyuarakan supaya orang ramai memboikot Pilihan Raya Umum ke-15 (PRU15), berikutan kebimbangan mengenai musim monsun timur laut dan rasa tidak puas hati terhadap tindakan membubarkan Parlimen, malahan gesaan itu berterusan setelah Suruhanjaya Pilihan Raya (SPR) mengumumkan tarikh pengundian yang ditetapkan 19 November depan.
Ketika parti politik sudah mula menggerakkan jentera pilihan raya, penganalisis politik bersetuju bahawa tindakan memboikot pilihan raya hanya akan menguntungkan satu kumpulan.
Bercakap dengan MalaysiaNow, penganalisis politik dari University of Tasmania, Australia James Chin berkata, spekulasi mengatakan Umno ingin mengadakan PRU15 pada ketika ini bagi memastikan peratusan keluar mengundi rendah adalah munasabah.
Beliau berkata, ini kerana parti itu inginkan momentum seperti yang diperoleh pada Pilihan Raya Negeri (PRN) Melaka dan Johor tahun lalu yang menyaksikan Barisan Nasional (BN) menang besar di kedua-dua negeri terbabit.
PRN Melaka menyaksikan BN yang diketuai Umno menang sebanyak 21 daripada 28 kerusi Dewan Undangan Negeri (DUN) manakala di Johor, gabungan parti politik itu meraih 40 daripada 56 kerusi.
Kedua-dua PRN ini menyaksikan jumlah peratusan undi rendah apabila di Melaka menyaksikan peratusan keluar mengundi 65.85% manakala Johor mencatatkan peratusan lebih rendah iaitu 54.92%.
Peratusan keluar mengundi itu adalah lebih rendah daripada jangkaan Suruhanjaya Pilihan Raya (SPR) yang mensasarkan sekurang-kurangnya 70% bagi kedua-dua PRN tersebut.
"Tanggapan ini adalah betul," kata Chin kepada MalaysiaNow.
"Mereka (Umno) inginkan momentum dari (PRN) Melaka dan Johor dan juga Sarawak."
Pada 10 Oktober lalu, Perdana Menteri Ismail Sabri Yaakob mengumumkan pembubaran Parlimen untuk memberi laluan kepada PRU15 selepas mengadap Yang di-Pertuan Agong Sultan Abdullah Sultan Ahmad Shah.
Ia diumumkan meskipun mendapat bantahan daripada ramai menteri Kabinet terutama daripada Perikatan Nasional (PN).
Ismail kemudiannya mempertahankan keputusannya, berkata pembubaran Parlimen dilakukan untuk menghentikan cakap-cakap yang mempersoalkan keabsahan pentadbirannya yang sering digelar sebagai "kerajaan pintu belakang" dengan mengembalikan mandat kepada rakyat.
“Keputusan ini juga adalah rentetan terhadap perkembangan politik semasa tanah air di mana 12 menteri menunjukkan sikap tidak wajar, mengutuskan warkah kepada Yang di-Pertuan Agong.
“Justeru, pembubaran ini bagi menghalang daripada tercetusnya ketidakharmonian dalam pentadbiran kerajaan.”
Beliau juga menafikan tunduk kepada tekanan dari Umno, dan sekali lagi menuding jari kepada kepada "PN 12".
Tinjauan MalaysiaNow di Taman Sri Muda, Shah Alam baru-baru ini mendapati ramai penduduk di kawasan itu enggan keluar mengundi sekiranya berlaku banjir atau hujan lebat berterusan ketika berlangsungnya PRU15.
Mereka berkata, situasi banjir besar yang berlaku pada tahun lalu masih menghantui kebanyakan penduduk di situ dan mereka sanggup tidak mengundi demi memastikan keselamatan diri dan keluarga.
Penganalisis politik Institut Hal Ehwal Antarabangsa Singapura, Oh Ei Sun, berkata peratusan keluar undi rendah akan memberi kelebihan kepada Umno memandangkan parti itu mempunyai jentera terbesar berbanding parti politik lain di Malaysia.
Katanya, apabila berlaku pilihan raya, parti ini sudah pasti akan menggerakkan semua jentera dalam memastikan penyokong mereka keluar mengundi.
"Umno mempunyai jentera yang besar di peringkat akar umbi untuk membolehkan penyokong mereka mengundi termasuk pada keadaan yang mencabar.
"Parti pembangkang pula tidak mempunyai kekuatan jentera untuk melakukan perkara sama," katanya.
Dalam pada itu, Chin tidak menolak kemungkinan, sekiranya Umno berjaya meraih kemenangan besar dan membentuk kerajaan tanpa gabungan dengan parti politik lain, terdapat kemungkinan usaha membebaskan Najib Razak akan dilaksanakan.
Sebelum ini, bekas perdana menteri itu dihantar ke Penjara Kajang apabila Mahkamah Persekutuan pada 23 Ogos lalu mengekalkan sabitan hukuman penjara 12 tahun dan denda RM210 juta terhadapnya kerana penyelewengan dana RM42 juta SRC International Sdn Bhd.
"Ini antara faktor tambahan mengapa kluster mahkamah inginkan PRU15 dengan lebih awal," tambah Chin merujuk kepada sekumpulan pemimpin Umno yang mempunyai kes rasuah di mahkamah.


Microsoft buang 10,000 pekerja tahun ini

Microsoft Corp hari ini mengumumkan syarikat itu akan memberhentikan 10,000 pekerjanya menjelang akhir suku ketiga tahun ini.
Ini sekali gus memberi gambaran terbaharu bahawa isu pemberhentian pekerja semakin memuncak dalam sektor teknologi di Amerika Syarikat (AS) ketika syarikat bersiap sedia menghadapi kemelesetan ekonomi.
Menurut Microsoft, pemberhentian pekerja dan kos berkaitan portfolio perkakasan serta perubahan lain akan menyumbang kepada perbelanjaan sebanyak kira-kira RM5.2 bilion pada suku kedua tahun ini, memberi kesan negatif sebanyak 12 sen ke atas keuntungan sesaham.
Dalam nota kepada kakitangan yang dikongsi kepada Reuters, Ketua Eksekutif Microsoft Satya Nadella berkata pelanggan mahu "mengoptimumkan perbelanjaan digital mereka untuk melakukan lebih banyak perkara dengan harga yang lebih rendah" dan "berwaspada kerana beberapa bahagian di dunia sedang mengalami kemelesetan."
Berita mengenai pemberhentian pekerja, yang dilaporkan oleh penerbitan media pada Selasa, disusuli beberapa pengurangan tahun lalu.
Menurut Microsoft pada Julai tahun lepas sebilangan kecil peranan dihapuskan, manakala laman berita Axios pada Oktober melaporkan bahawa syarikat itu memberhentikan kurang 1,000 pekerja di beberapa bahagian.
Firma yang diterajui Satya Nadella itu juga bergelut dengan kemerosotan dalam pasaran komputer peribadi selepas ledakan pandemik gagal, menyebabkan permintaan terhadap Windows dan beberapa perisian berkurangan.


Kes Covid-19 meningkat, India henti sementara eksport vaksin

India pada Khamis melaporkan jumlah jangkitan Covid-19 tertinggi dalam tempoh 24 jam untuk tahun ini, ketika laporan menyebut negara ini menghentikan sementara eksport vaksin.Menurut data terkini kementerian kesihatannya, India mencatatkan 53,476 jangkitan baharu, menjadikan jumlah kes positif sebanyak 11.8 juta.India merupakan negara ketiga paling teruk terjejas di dunia selepas Amerika Syarikat dan Brazil sejak pandemik Covid-19.Negeri Maharashtra, Punjab, Kerala, Karnataka, Chhattisgarh dan Gujarat dilaporkan menyumbang 80% daripada kes baharu.Maharashtra, melaporkan kes baharu harian tertinggi iaitu sebanyak 31,855, dan merupakan wilayah paling teruk diancam wabak Covid-19.Lebih 200 sampel dari Maharashtra dan New Delhi dikesan mempunyai varian baharu virus Covid-19.Bagaimanapun, ahli epidemiologi menyatakan tiada bukti untuk mengaitkan varian baharu itu dengan lonjakan kes.Kempen vaksinasi di India menyaksikan lebih 53 juta dos vaksin disuntik dalam masa 68 hari.Media tempatan turut melaporkan India menghentikan sementara eksport vaksin Covid-19 Oxford-AstraZeneca yang dihasilkan Institut Serum India (SII) bagi menampung keperluan dalam negara itu.


Sabah benarkan rentas negeri bermula 1 November

Kerajaan Sabah hari ini membenarkan aktiviti rentas negeri bermula 1 November depan meliputi lawatan sosial dan pelancongan, kata Ketua Menteri Hajiji Noor.Bagaimanapun, beliau berkata kebenaran rentas negeri itu diberikan secara bersyarat iaitu penduduk dewasa perlu lengkap dos vaksin Covid-19, perlu menjalani ujian saringan Covid-19 jenis RT-PCR atau RTK-Ag (swab/saliva) tiga hari sebelum perjalanan.Katanya, bagi remaja berumur 12 hingga 18 tahun perlu menerima sekurang-kurangnya satu dos vaksin tersebut manakala kanak-kanak berusia bawah 12 tahun wajib ditemani ibu bapa yang telah lengkap divaksin.“Kerajaan Negeri Sabah berpuas hati dengan laporan peratus vaksinasi lengkap negeri Sabah setakat 11 Oktober 2021 oleh Jawatankuasa Covid-19 Immunisation Task Force (CITF) telah mencapai melebihi 70% dan bersetuju memberikan kebenaran ini,” katanya dalam kenyataan hari ini.Beliau berkata selaras dengan itu juga kerajaan negeri bersetuju supaya rentas daerah dibenarkan seluruh negeri bermula esok dengan bersyarat.Katanya, syarat itu ialah penduduk dewasa perlu lengkap dos vaksin Covid-19; remaja berumur 12 hingga 18 tahun perlu menerima sekurang-kurangnya satu dos vaksin tersebut; dan kanak-kanak berusia bawah 12 tahun wajib ditemani ibu bapa yang telah lengkap divaksin.


Kenaikan kes di Singapura tidak halang usaha buka sempadan, kata menteri besar Johor

Kenaikan kes positif Covid-19 di Singapura tidak menjadi penghalang kepada usaha perbincangan republik itu dengan Malaysia berhubung pergerakan rentas sempadan antara kedua-dua negara.Menteri Besar Johor Hasni Mohammad berkata ini kerana kedua-dua negara sedang melakukan persediaan termasuk Singapura yang membekalkan kit ujian Covid-19 kepada setiap keluarga selain mempertimbang pemberian dos ketiga vaksin.“Kenaikan kes di Singapura tidak nampak akan menjadi penghalang kepada usaha kita untuk berbincang. Dahulu ketika Skim Laluan Hijau Timbal Balik (RGL) Malaysia-Singapura dan Peraturan Ulang Alik Berkala (PCA) ditangguhkan adalah kerana kita sedang menunggu kaedah untuk mendepani Covid-19.“Namun kini kita sudah ada vaksin dan Singapura juga telah memikirkan dos ketiga dan sebagainya… jadi ia tidak akan jadi penghalang,” katanya pada sidang media selepas Majlis Perasmian Virtual Majestic Johor Tourism Week 2021 dan Pelancaran Johor Tourism Interchange (JTI) hari ini.Pada 2 Oktober lepas, Bernama melaporkan Perdana Menteri Ismail Sabri Yaakob meminta Hasni berbincang dengan Singapura berhubung pergerakan rentas sempadan terutama bagi rakyat Malaysia yang berulang-alik ke negara jiran itu kerana bekerja.Hasni juga berkata jawatankuasa teknikal pembukaan sempadan Malaysia-Singapura telah bersetuju dengan prosedur operasi standard yang dicadangkan oleh kerajaan negeri.Beliau berkata kementerian kesihatan, yang berperanan sebagai sekretariat kepada barisan menteri kanan, akan menetapkan tarikh untuk pembentangan sebelum mengadakan perbincangan lanjut bersama Singapura.Mengulas Rancangan Malaysia Ke-12 (RMK12), katanya perdana menteri bersetuju memasukkan projek pelebaran lebuh raya dari Yong Peng ke Johor Bahru sebagai antara program pembangunan infrastruktur dalam RMK12.Hasni berkata bagi merancakkan lagi pelancongan domestik, kerajaan negeri telah bersetuju memperuntuk sebanyak RM1.5 juta dalam bentuk baucar untuk diberikan kepada pelancong yang datang ke negeri itu menerusi aplikasi JTI, yang dilancarkan hari ini.“Menerusi aplikasi ini, pelancong yang datang akan mendapat manfaat dengan potongan atau galakan produk sektor pelancongan kita,” katanya.Aplikasi JTI direka khas dengan memaparkan tarikan pelancong dan kemudahan yang disediakan di negeri itu termasuk penerangan lokasi menarik, sistem navigasi dan galeri gambar tempat ikonik di Johor.


Pemimpin komuniti Rohingya maut ditembak di kem pelarian Bangladesh

Seorang pemimpin Rohingya terkenal maut akibat ditembak di sebuah kem pelarian di selatan Bangladesh pada Rabu malam.Ketua Persatuan Keamanan dan Hak Asasi Manusia Arakan Rohingya Mohibullah ditembak di luar pejabatnya di kem Kutupalong di Cox’s Bazar, kata seorang saksi kepada Agensi Anadolu. “Tujuh atau lapan penyerang menembak Mohibullah di luar pejabatnya kira-kira 8.30 malam (1430GMT).“Tiga das tembakan mengenai dada Mohibullah. Kami bawa dia ke hospital dan doktor mengesahkan beliau sudah meninggal dunia,” kata saksi kejadian Mohammad Ahsan, seorang pelarian Rohingya.Bagaimanapun, penembak berjaya melarikan diri.Seorang lagi saksi yang enggan namanya disiarkan berkata Mohibullah baru-baru ini telah melaporkan kepada polis dan pihak berkuasa lain mengenai ancaman bunuh yang diterimanya.Mohibullah tokoh popular dalam kalangan lebih 1.1 juta pelarian Rohingya yang tinggal di Bangladesh, yang kebanyakannya melarikan diri daripada kekerasan tentera di Rakhine, Myanmar pada Ogos 2017.Kumpulan hak asasi antarabangsa mengecam pembunuhan itu dan meminta tindakan segera diambil terhadap pelaku.“Mohibullah menjadi suara penting bagi masyarakat Rohingya yang telah menderita dan terpaksa menjadi pelarian di Bangladesh,” kata pengarah Human Rights Watch (HRW) Asia Selatan Meenakshi Ganguly.Beliau berkata insiden pembunuhan itu tidak akan melemahkan perjuangan pelarian Rohingya bagi mendapatkan hak dan perlindungan serta usaha untuk kembali ke Myanmar dengan selamat.“Pihak berkuasa Bangladesh perlu segera menyiasat pembunuhan Mohibullah dan serangan lain terhadap aktivis Rohingya di kem itu,” kata Ganguly.


Jangan terpedaya sebaran tegah warga emas keluar mengundi, kata SKMM

Suruhanjaya Komunikasi dan Multimedia Malaysia (SKMM) hari ini memberi peringatan kepada orang ramai agar berwaspada dan tidak terpedaya dengan penyebaran berita palsu yang meminta warga emas supaya tidak keluar mengundi pada Pilihan Raya Negeri (PRN) Johor akan datang.SKMM dalam kenyataan hari ini berkata pihaknya mengesan penularan mesej di media sosial yang meminta warga emas untuk tidak keluar mengundi pada PRN Johor yang dijangka berlangsung dalam tempoh terdekat bagi mengelakkan penyebaran Covid-19 dalam kumpulan tersebut.“Peringatan ini penting bagi mengelakkan kekeliruan dan suasana panik dalam kalangan masyarakat yang boleh mencetuskan situasi yang tidak diingini,” kata suruhanjaya itu.SKMM berkata orang ramai dinasihatkan untuk mendapatkan maklumat terkini dan menentusahkan maklumat yang diterima daripada sumber rasmi terutamanya melalui kementerian kesihatan (KKM) atau melalui portal Sebenarnya.my.“Tindakan tegas juga boleh diambil oleh pihak berkuasa terhadap mereka yang menyebarkan berita-berita tidak benar di bawah peruntukan undang-undang sedia ada,” kata SKMM.Semalam, KKM menafikan telah mengeluarkan saranan hebahan kepada warga emas berumur lebih 60 tahun supaya tidak keluar mengundi pada PRN Johor akan datang, seperti ditularkan di media sosial baru-baru ini.KKM memaklumkan pihaknya tidak pernah mengeluarkan saranan itu dan berharap orang ramai tidak menyebarkan maklumat palsu terbabit.


Bekas presiden MIC Samy Vellu meninggal dunia

Bekas presiden MIC S Samy Vellu meninggal dunia awal pagi tadi pada usia 86 tahun.
Samy Vellu, yang merupakan ahli Parlimen Sungai Siput dari September 1974 hingga Mac 2008, adalah presiden MIC paling lama memegang jawatan itu selama 31 tahun.
Beliau juga turut pernah menjadi anggota Kabinet, berkhidmat sebagai menteri kerja raya dari Jun 1983 hingga Jun 1989,  dan dari Mei 1995 hingga Mac 2008.
Beliau juga pernah memegang portfolio sebagai menteri tenaga, telekomunikasi dan pos dari Jun 1989 hingga Mei 1995, dan menteri kerja raya dan kemudahan awam dari September 1979 hingga Jun 1983.
Ketika dihubungi Bernama, bekas presiden MIC S Subramaniam berkata beliau dimaklumkan Samy Vellu meninggal dunia dalam tidurnya.
"Sumbangan beliau kepada negara dan masyarakat India akan kekal dalam ingatan kami," kata Subramaniam dalam catatan Facebook hari ini.


Guru belum divaksin beri sedikit kesan kepada sesi pengajaran, kata Radzi

Keputusan segelintir guru yang belum bersedia menerima suntikan vaksin ketika ini memberikan sedikit kesan terhadap proses pengajaran dan pembelajaran kepada pelajar, kata Menteri Kanan Pendidikan Radzi Jidin.Beliau berkata meskipun jumlah guru yang belum bersedia divaksin hanyalah kira-kira 2,000 orang sahaja daripada keseluruhan 415,000 guru di seluruh negara, namun ia tetap menjejaskan pengurusan di sekolah.“…jumlah itu terlalu kecil, tetapi sebab ada sekolah yang guru tak mahu divaksin ini kadang-kadang mengajar subjek yang sama, jadi bagaimana nak mengajar.“Ada juga guru yang tidak mahu divaksin ini satu-satunya (guru) yang mengajar subjek tertentu, jadi sekolah berkenaan tiada guru subjek itu,” katanya kepada pemberita selepas meninjau hari pertama persekolahan di Sekolah Menengah Kebangsaan (SMK) Tunku Kurshiah hari ini.Katanya keputusan menukarkan guru yang belum divaksin ke tempat lain bukanlah ugutan, tetapi ia melibatkan urusan pentadbiran selain Jabatan Perkhidmatan Awam juga mewajibkan kakitangan awam divaksin sebelum 1 November ini.Sementara itu Radzi berkata kementerian pendidikan masih meneliti cadangan menukar permulaan sesi persekolahan daripada Januari kepada Mac, dengan menjadikan sesi tahun depan sebagai panduan.Jelasnya kementerian turut mengambil kira libat urus bersama pihak berkepentingan termasuk ibu bapa dan guru yang memberi maklum balas positif termasuk berkaitan pengurusan peperiksaan ketika musim tengkujuh di beberapa negeri.


Bagaimana kecuaian komunikasi diplomat Malaysia malukan UAE semasa lawatan rasmi Ismail

Kecuaian komunikasi beberapa diplomat kanan kedutaan Malaysia ketika lawatan rasmi Perdana Menteri Ismail Sabri Yaakob bagi menghadiri ekspo perdagangan antarabangsa di Emiriah Arab Bersatu (UAE) baru-baru ini menyebabkan negara Teluk itu menanggung malu, di mana pegawai UAE terpaksa bergegas ke lapangan terbang bagi memohon maaf kepada delegasi Malaysia, MalaysiaNow difahamkan.Akibat insiden yang disifatkan pegawai kedua-dua negara sebagai “memalukan” itu, Wisma Putra tiada pilihan selain memanggil balik duta Malaysia ke UAE, Tarid Sufian, dan konsul jeneralnya di Dubai, Hasril Abdul Hamid.Wisma Putra dalam satu kenyataan mengesahkan kedua-dua pegawai itu ditempatkan di Putrajaya, mengatakan tindakan tersebut wajar kerana mereka gagal mengatur lawatan rasmi seorang ketua kerajaan.“Tindakan sedemikian diambil kerana kedua-dua ketua perwakilan tersebut telah gagal menyelaras urusan pentadbiran dan logistik bagi lawatan perdana menteri seperti mana yang sepatutnya berdasarkan prosedur operasi standard (SOP) bagi lawatan peringkat tinggi negara di luar negeri, terutamanya semasa ketibaan perdana menteri di Dubai pada 29 Mac,” katanya, sambil menyifatkan laporan sebuah laman sesawang berita berhubung insiden tersebut lebih hampir kepada “spekulasi dan tohmahan yang tidak berasas”.Jemputan ke sidang kemuncakIsmail melawat Dubai akhir bulan lalu bagi menghadiri acara Expo 2020, salah satu pameran perdagangan terbesar di dunia yang ditangguhkan sebelum ini ekoran pandemik Covid-19.Ekspo itu diadakan sempena satu lagi acara besar, Sidang Kemuncak Kerajaan Dunia, di mana Ismail turut dijemput menghadiri acara tersebut.Bagaimanapun, jemputan itu tidak dimaklumkan kepada Wisma Putra.“Sekiranya pihak kedutaan memaklumkan Putrajaya lebih awal mengenai jemputan itu, kejadian ini boleh dielak kerana persediaan yang perlu dilakukan sudah dibuat,” kata sumber itu.Ia turut berkata, akibat kecuaian komunikasi kepada Wisma Putra berhubung sidang kemuncak itu, penganjur akhirnya tidak memasukkan Ismail dalam senarai pemimpin negara yang berucap di acara itu.Kegagalan kedutaan Malaysia untuk memaklumkan kepada kerajaan UAE mengenai lawatan rasmi perdana menteri itu turut menyebabkan protokol rasmi bagi menyambut tetamu kenamaan antarabangsa tidak diberikan.Ekoran itu, perdana menteri terpaksa melalui proses pelepasan imigresen biasa di lapangan terbang ketika ketibaannya.Sumber pegawai rendah diplomatik dari UAE berkata kegagalan kedutaan Malaysia untuk memaklumkan kepada kerajaan negara itu menyebabkan UAE “menanggung malu kerana tidak dapat memberikan layanan yang baik kepada perdana menteri Malaysia”.“Disebabkan ketiadaan sebarang maklumat diberikan kepada pihak kami, tidak ada sambutan rasmi atau iringan polis. Ini amat memalukan, lebih-lebih lagi kepada pihak tuan rumah berbanding tetamu,” tambah sumber itu.“Dalam beberapa jam selepas diberitahu bahawa Yang Amat Berhormat (Ismail) tiba di lapangan terbang, kami hantar pegawai untuk memohon maaf,” katanya.Ketika ditanya mengenai kegagalan untuk memaklumkan kedatangan Ismail kepada pegawai kerajaan UAE, seorang diplomat Malaysia berkata tindakan mengandaikan Ismail ke negara itu bagi “lawatan peribadi” adalah salah.“Walau apa pun alasannya, kedua-dua pihak menanggung malu akibat kecuaian sedemikian rupa. Ia adalah sebahagian daripada SOP asas bagi diplomat untuk sentiasa peka terutama apabila ketua negara membuat lawatan ke kawasan mereka,” tambahnya.Bagaimanapun, protokol keberangkatan pulang Ismail dari Dubai jauh berbeza ketika ketibaannya di lapangan terbang negara itu.Ismail diiringi dengan pegawai keselamatan selain proses rasmi lain yang dijalankan sesuai dengan aturan yang ditetapkan bagi pelawat kenamaan.


Menteri PN utus surat kepada Agong, bantah PRU15 tahun ini

Anggota Kabinet Bersatu dan PAS menulis surat kepada Yang di-Pertuan Agong bagi menyatakan tidak setuju terhadap gesaan pemimpin Umno yang mahu Parlimen dibubarkan bagi memberi laluan kepada Pilihan Raya Umum ke-15 (PRU15) lebih awal pada tahun ini.
Difahamkan, 12 menteri daripada kedua-dua parti itu yang merupakan sebahagian daripada gabungan Perikatan Nasional (PN) menandatangani surat bertarikh 3 Oktober kepada Sultan Abdullah Sultan Ahmad Shah, bagi menunjukkan Kabinet tidak sebulat suara mengenai keputusan membubarkan Parlimen.
Surat yang diterima istana semalam, antara lain memetik ramalan Jabatan Meteorologi Malaysia (MetMalaysia) mengenai hujan lebat dan kejadian banjir berikutan peralihan monsun dalam beberapa minggu akan datang, di mana ia boleh menjejaskan pengundian PRU15 jika Parlimen dibubarkan dalam masa terdekat.
Surat itu juga turut menyeru supaya tumpuan diberikan kepada usaha pemulihan ekonomi berikutan lebih daripada dua tahun negara dilanda pandemik Covid-19.
Terdapat juga spekulasi kuat mengatakan Ismail Sabri Yaakob mungkin mengadap Agong bagi menasihatkan tarikh pembubaran Parlimen dalam masa beberapa hari akan datang, berikutan tekanan hebat Presiden Umno Ahmad Zahid Hamidi dan sekutunya terhadap perdana menteri.
Zahid, bersama timbalannya Mohamad Hasan serta bekas perdana menteri Najib Razak yang kini menjalani hukuman penjara menjadi penyokong kuat PRU15 diadakan tahun ini.
PRU15 sepatutnya diadakan tahun depan selepas penggal tamat.
PN dan gabungan pembangkang Pakatan Harapan (PH) membantah sekeras-kerasnya sebarang tindakan untuk mengadakan pilihan raya, mengatakan tumpuan harus diberikan kepada pemulihan ekonomi yang baru pulih selepas pandemik, selain persediaan menghadapi banjir tahunan, di mana pada 2021, bencana alam itu meragut puluhan nyawa dan menyebabkan kerugian berbilion ringgit.
Semalam, PH mengumumkan Selangor, Pulau Pinang dan Negeri Sembilan, tiga negeri yang diterajuinya tidak akan membubarkan Dewan Undangan Negeri (DUN) tahun ini, mengatakan pilihan raya di peringkat negeri itu hanya akan diadakan tahun depan supaya pihak berkuasa boleh mengutamakan persiapan menghadapi banjir.
Minggu lalu, MetMalaysia memberi amaran hujan lebat dan ribut petir akan berterusan sehingga November, ketika negara bergerak melalui fasa peralihan monsun menandakan berakhirnya monsun barat daya.
“Semasa fasa peralihan monsun, rantau negara akan menerima tiupan angin lemah dari pelbagai arah yang sesuai untuk kejadian ribut petir yang lazimnya membawa hujan lebat berserta angin kencang dalam jangka masa yang singkat. "Kejadian ini berlaku terutamanya pada waktu petang dan awal malam di kebanyakan kawasan di negeri-negeri di pantai barat dan pedalaman semenanjung, barat Sabah serta tengah Sarawak,” katanya dan menambah keadaan cuaca ini boleh menyebabkan banjir kilat dan kerosakan struktur yang tidak kukuh.


Sejauh mana nasib Khairy sama dengan PM dipecat Umno?

Beberapa jam selepas dipecat dari Umno oleh Majlis Kerja Tertinggi (MKT), media sosial dibanjiri dengan kata-kata semangat kepada Khairy Jamaluddin agar tidak berputus asa dalam mencapai hasrat dan cita-citanya untuk menjadi perdana menteri Malaysia suatu hari nanti.
Bahkan ramai pihak menyamakan nasib Khairy tidak ubah seperti nasib yang menimpa Anwar Ibrahim dan bekas-bekas perdana menteri terdahulu yang turut menjadi “korban” dipecat Umno.
Bagaimanapun seorang pemerhati politik veteran memberitahu MalaysiaNow adalah tidak tepat untuk menyamakan Khairy dengan pemimpin-pemimpin Umno yang dipecat dan berjaya menjadi perdana menteri sebelum ini.
"Apa yang hanya boleh dikatakan ialah menurut sejarah Umno, sesiapa yang dipecat masih berpeluang untuk menjadi PM," kata Zin Mahmud yang juga bekas pengarang kanan di Utusan Malaysia selain aktif menulis buku mengenai falsafah, sejarah, ideologi dan politik tanah air.
Pada September 1969, Dr Mahathir Mohamad dipecat Umno selepas menulis surat terbuka mengkritik pentadbiran Tunku Abdul Rahman.
Beliau kemudian kembali semula ke dalam Umno pada era perdana menteri kedua Abdul Razak Hussein dan akhirnya berjaya menjadi perdana menteri buat kali pertama pada 1981.
Selepas 22 tahun menjadi perdana menteri, Mahathir meninggalkan Umno semasa pentadbiran Abdullah Badawi.
Mahathir kembali menyertai Umno selepas Abdullah meletakkan jawatan akan tetapi meninggalkan semula parti itu pada 2016 kerana tidak berpuas hati dengan pentadbiran Najib Razak.
Pada tahun yang sama, MKT Umno juga memecat Muhyiddin Yassin dan Shafie Apdal atas alasan kesalahan disiplin sehingga menjejaskan parti.
Ketika itu, Muhyiddin lantang menyuarakan berhubung skandal 1MDB pentadbiran Najib.
Selepas itu, kedua-dua Mahathir dan Muhyiddin mengasaskan parti Bersatu dan memenangi Pilihan Raya Umum ke-14 (PRU14).
Mahathir dilantik sebagai perdana menteri buat kali kedua pada 2018 sebelum meletakkan jawatan 22 bulan selepas memegang jawatan itu.
Muhyiddin pula dilantik sebagai perdana menteri pada 2020 selepas Mahathir meletakkan jawatan ketika negara sedang berdepan krisis kesihatan global akibat pandemik Covid-19 yang menyaksikan kelumpuhan ekonomi dan aktiviti sosial di seluruh dunia.
Manakala, Anwar dipecat Umno pada 1998 ketika pentadbiran Mahathir atas dakwaan salah guna kuasa dan meliwat.
Beliau kemudiannya dipenjarakan selepas mahkamah mendapatinya bersalah atas dakwaan menyalahgunakan kuasa.
Anwar sekali lagi dipenjarakan pada 2015 atas kesalahan meliwat bekas pembantunya, Saiful Bukhari Azlan.
Lebih dua dekad selepas dipecat dari Umno, Anwar dipilih sebagai perdana menteri ke-10 susulan pembentukan kerajaan campuran dengan Barisan Nasional (BN), Gabungan Parti Sarawak (GPS) dan Gabungan Rakyat Sabah (GRS) apabila tiada gabungan yang mendapat majoriti mudah selepas PRU15 lalu.
Bagaimanapun, pemerhati politik berkata perjalanan politik dan kedudukan Khairy kini sangat berbeza dengan apa yang pernah dilalui oleh ketiga-tiga bekas pemimpin Umno tersebut.
Atas sebab itu, tindakan menyamakan pemecatan Khairy dengan mereka yang lain itu sebagai tidak tepat menurut Zin.
Zin berkata, Khairy juga dilihat tidak mempunyai hubungan dan rangkaian yang meluas dan besar seperti Anwar dan tokoh-tokoh lain.
Sebelum ini, Anwar paling kerap memetik nama-nama individu tokoh dari luar negara yang dianggap rapat dan menjadi kenalan baiknya.
Tetapi, kata Zin, memiliki rangkaian antarabangsa juga bukan satu faktor yang dominan dan tidak relevan.
Apa yang lebih penting bagi Khairy adalah hubungan mesra dengan media khususnya para wartawan dan pemberita.
Menurut Zin, hubungan seseorang ahli politik dengan media tempatan adalah penting terutamanya bagi yang mahu menjadi perdana menteri.
Ini kerana, katanya, dalam persediaan menjadi seorang perdana menteri ianya bergantung kepada sokongan ahli-ahli parti dan rakyat Malaysia.
Katanya, imej yang baik hanya dapat disampaikan kepada ahli parti dan rakyat melalui laporan media-media tempatan.
"Hubungan Khairy dengan media juga tidaklah semesra seperti mana yang dimiliki Anwar, Muhyiddin dan Mahathir.
"Malah ada pemberita tempatan mengeluh bahawa Khairy lebih melayan (pemberita) media luar negara berbanding media tempatan."
Shamsul Amri Baharuddin dari Universiti Kebangsaan Malaysia (UKM) juga senada dengan Zin.
Katanya, persamaan Khairy dengan tokoh-tokoh yang lain hanya boleh dilihat dari aspek teknikal iaitu dipecat oleh Umno.
Menurut Shamsul, Khairy dipecat sewaktu Presiden Ahmad Zahid Hamidi berada di kedudukan paling dominan dalam parti.
"Tanpa Zahid, Anwar tidak dapat jadi PM10," katanya kepada MalaysiaNow.
Sebelum ini, penganalisis politik tempatan membayangkan keputusan MKT Umno memecat Khairy beberapa individu lain dalam usaha untuk menjauhkan diri parti itu daripada pengaruh dan sokongan terhadap Perikatan Nasional (PN) yang diterajui Muhyiddin.
"Khairy mesti membina strategi masa depannya.
“Pertamanya, dalam jangka pendek di sekitar mengatasi pengaruh dan kekuatan Zahid biarpun dia dah keluar dari Umno," kata Shamsul.
Ketika ditanya, apakah benar wujud persamaan antara Khairy dan Anwar seperti yang digembar-gemburkan oleh netizen di media sosial sejak kebelakangan ini, Zin menegaskan secara umumnya kedua-dua tokoh itu tiada persamaan.
Perbezaan besar yang boleh diletakkan pada perjuangan mereka.
Katanya, Anwar bermula sebagai aktivis pelajar Islam yang membela penduduk kampung miskin.
Beliau kemudian menerajui Angkatan Belia Islam Malaysia (Abim) yang turut menentang BN sebelum menyertai Umno.
Khairy pula, katanya, bermula sebagai pegawai lantikan politik dalam kerajaan bapa mertuanya, Abdullah.
"Persamaan keduanya adalah Anwar dan Khairy berusia muda ketika dipecat.
“Kedua-duanya cergas dan berkebolehan."


87.2% populasi dewasa lengkap divaksin ketika vaksinasi jangkau 44 juta

20,511,444 individu atau 87.2% populasi dewasa di seluruh negara lengkap divaksinasi setakat semalam.Sementara 23,736,676 atau 94.3% populasi dewasa telah menerima sekurang-kurangnya satu suntikan vaksin termasuk suntikan vaksin dos tunggal CanSino.Dari segi populasi keseluruhan, 62.8% telah lengkap divaksinasi sementara 72.7% telah menerima sekurang-kurangnya satu dos vaksin.Sejumlah 211,517 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 44,145,505.


Pulau Pinang beralih ke Fasa 2 PPN bermula Rabu

Pulau Pinang menjadi negeri terbaru yang akan beralih ke Fasa Kedua Pelan Pemulihan Negara (PPN) berkuat kuasa 7 Julai ini, menurut Menteri Kanan (Kluster Keselamatan) Ismail Sabri Yaakob.Ismail berkata, peralihan itu diputuskan sidang khas Majlis Keselamatan Negara (MKN) selepas negeri itu mencapai nilai ambang yang ditetapkan bagi tiga kriteria untuk peralihan ke fasa tersebut.Perlis, Kelantan, Terengganu, Pahang dan Perak yang memasuki Fasa Kedua PPN bermula hari ini.Ismail berkata, tiga kriteria untuk peralihan ke Fasa Kedua adalah purata kes jangkitan harian selama tujuh hari sebanyak 9.5 ke per 100,000 penduduk (nilai ambang: 12.2 kes per 100,000 penduduk).Selain itu katanya, kadar penggunaan katil wad Unit Rawatan Rapi (ICU) mencapai tahap sederhana dan penilaian “capacity to respond” di tahap memadai dan kadar vaksinasi lengkap dua dos ke atas populasi dewasa sebanyak 10.1 peratus (nilai ambang: 10 peratus).“Berdasarkan tiga indikator ini dan penilaian terperinci agensi-agensi termasuk kementerian kesihatan, kerajaan bersetuju untuk melaksanakan peralihan fasa PPN bagi Pulau Pinang berkuat kuasa 7 Julai 2021,” katanya dalam satu kenyataan hari ini.“Bagi negeri-negeri yang berjaya beralih ke Fasa Kedua, adalah dinasihatkan untuk teruskan usaha melindungi komuniti anda daripada jangkitan Covid-19 dan tingkatkan prestasi negeri masing-masing supaya dapat beralih ke fasa seterusnya.”Katanya, ini akan membantu untuk mempercepatkan proses pemulihan sektor-sektor ekonomi dan sosial di negeri-negeri yang berkenaan.


PBM Negeri Sembilan umum bubar jawatan negeri, bahagian

Parti Bangsa Malaysia (PBM) Negeri Sembilan mengumumkan pembubaran dan peletakan jawatan semua Ahli Jawatankuasa negeri, Bahagian, Sayap Pergerakan Pemuda dan Wanita parti itu kerana hilang kepercayaan terhadap kepimpinan Presidennya Larry Sng.
Pengerusinya Rosman Jonet dalam satu kenyataan hari ini berkata keputusan itu diputuskan dalam Mesyuarat Khas Jawatankuasa Majlis Pimpinan Negeri, Negeri Sembilan di Laman Permai Juasseh, Kuala Pilah pada 20 Januari lepas.
Beliau berkata pembubaran itu melibatkan Jawatankuasa Bahagian Port Dickson, Jempol, Tampin, Rasah, Rembau, Jelebu dan Kuala Pilah.
“Secara konsensus dan permuafakatan, barisan kepimpinan bersetuju  meletakkan jawatan serta membubarkan keseluruhan ahli jawatankuasa negeri dan bahagian PBM berkuat kuasa serta-merta,” katanya.


75.2% populasi, 74.9% remaja lengkap divaksinasi

Setakat 11.59 malam tadi, 75.2% atau 24,552,038 individu di negara ini telah lengkap diberi vaksin Covid-19.Sementara itu, 94.8% atau 22,194,116 individu kadar populasi dewasa juga telah lengkap menerima dos vaksin.Menurut data kementerian kesihatan (KKM) melalui laman CovidNow, sejumlah 97.4% atau 22,809,218 individu bagi populasi dewasa telah menerima sekurang-kurangnya satu dos vaksin.Manakala itu, 38,027 dos suntikan vaksin diberikan semalam melibatkan 13,110 suntikan dos lengkap, 3,068 menerima dos pertama dan 21,849 pula menerima suntikan dos penggalak, menjadikan jumlah kumulatif vaksin bagi Program Imunisasi Covid-19 Kebangsaan (PICK) kini meningkat kepada 50,402,399.Setakat semalam juga, sebanyak 2,357,922 atau 74.9% individu bagi golongan remaja berusia 12 hingga 17 tahun telah lengkap divaksin, manakala 86.3% atau 2,715,817 individu telah menerima sekurang-kurangnya satu dos vaksin.Selain itu, jumlah kumulatif dos penggalak pula kini sebanyak 506,236.


33.2% kanak-kanak lengkap divaksinasi, 48.6% terima dos pertama

Sebanyak 1,180,415 atau 33.2% kanak-kanak berusia lima hingga 11 tahun di negara ini telah melengkapkan vaksinasi mereka di bawah Program Imunisasi Kanak-kanak Covid-19 Kebangsaan (PICKids) setakat semalam.Berdasarkan data menerusi laman sesawang CovidNow, sejumlah 1,728,942 atau 48.6% daripada kumpulan itu telah menerima sekurang-kurangnya satu dos vaksin.Bagi remaja berumur 12 hingga 17 tahun pula, sebanyak 2,914,722 atau 93.7% telah lengkap divaksin, manakala 3,011,068 atau 96.8% daripada kumpulan itu telah menerima sekurang-kurangnya satu dos vaksin.Dalam pada itu, sejumlah 16,100,274 atau 68.4% individu dewasa di negara ini telah menerima suntikan dos penggalak, sebanyak 22,975,123 atau 97.6% telah lengkap dua dos suntikan vaksin dan 23,251,598 atau 98.8% telah menerima sekurang-kurangnya satu dos vaksin.Sebanyak 4,666 dos harian diberikan semalam meliputi 563 dos pertama, 2,557 dos kedua dan 1,546 dos penggalak, menjadikan jumlah kumulatif pemberian vaksin di bawah Program Imunisasi Covid-19 Kebangsaan (PICK) adalah 70,947,904.Sementara itu, Portal Github KKM melaporkan dua kematian akibat Covid-19 semalam dengan masing-masing satu kes di Johor dan Melaka.


Rakyat Malaysia bantu warga Palestin dengan mata wang kripto

Ketika sentimen global yang semakin meningkat dalam mendukung perjuangan rakyat Palestin, pengumpulan dana secara dalam talian juga turut tumbuh bagai cendawan selepas hujan bagi membantu dari sudut dana kewangan pembangunan semula wilayah konflik itu.Salah satu kaedah popular bagi tujuan tersebut adalah dengan menggunakan mata wang kripto, sebuah mata wang virtual yang tidak dikaitkan dengan mana-mana autoriti perbankan pusat seperti mata wang konvensional.Penggunaan mata wang digital bukanlah satu perkara yang baru kerana beberapa kumpulan di Palestin yang berjuang menentang Israel telah pun menggunakan pelbagai kaedah untuk mengumpul dana melalui bitcoin walaupun wujud kekangan lantaran larangan pemindahan wang ekoran kumpulan-kumpulan itu dianggap sebagai gerakan pengganas.Untuk tujuan tersebut, baru-baru ini, mata wang kripto Save Palestine (PAL) telah dilancarkan bagi mengumpul derma bantuan kepada Palestin.PAL membenarkan pembelian token dalam masa yang sama turut menderma demi perjuangan rakyat Palestin. Pembeli akan mendapat mata wang kripto mereka dan boleh menukarnya di Binance, sebuah perkhidmatan tukaran mata wang sebelum ia dapat ditukar semula kepada mata wang konvensional seperti dolar atau ringgit.Derma-derma tersebut akan dipindahkan kepada beberapa penerima setiap minggu berdasarkan pasaran modal mata wang tersebut.Pemain industri mata wang kripto Ahmad Alif AS Ahmad Shariffuddin berkata mata wang kripto tersebut perlu menunjukkan tahap ketelusan tertentu supaya ia dapat disahkan sebagai sumbangan derma.“Ketika sesebuah mata wang diperkenalkan, ia mesti memiliki tujuannya yang tersendiri. Jika ia untuk sumbangan derma, makan orang ramai perlu membeli token itu untuk menderma, dengan maksud lain pengasasnya sendiri akan mendapat wang tersebut.“Pasukan yang berada di belakang usaha itu pula perlua menunjukkan kesemua wang yang mereka perolehi disalurkan kepada penerima-penerima dengan menggunakan teknologo ‘blockchain’. Mereka perlu tunjukkan alamat asal sumber wang (wallet) supaya orang ramai boleh tengok sendiri ke mana wang mereka bergerak,” katanya kepada MalaysiaNow sambil menambah amaun yang dipindahkan kepada penerima mesti sama nilai dengan amaun token yang dijual.Untuk memberikan nilai kepada token tersebut, Aliff berkata mata wang kripto biasanya akan disokong dengan unjuran sepanjang waktu permulaan tawaran. Orang ramai kemudian akan membeli token tersebut dengan harapan nilainya akan meningkat.Dalam kata lain, satu mata wang diperkenalkan bagi tujuan kebajikan tidak akan memiliki nilai sama sekali, katanya.“Token yang dibeli penderma adalah sekadar ‘resit’ sumbangan. Mereka yang memperkenalkannya tidak boleh spekulasi atau menaikkan harapan bahawa token itu akan bertambah nilai dan penderma akan mendapat untung dalam jangka masa panjang, dan itu maknanya bukanlah derma lagi,” tambahnya.Selain itu, beliau berkata seorang pengasas perlu mendedahkan diri mereka sebagai pihak yang bertanggungjawab bagi derma dan token tersebut selain turut mengumumkan berapa jumlah yang telah dikumpulkan.Ketika dihubungi, pengasas bersama matawang kripto PAL Radzi Tajuddin berkata inisiatif untuk membantu rakyat Palestin itu adalah sah.Beliau dan beberapa temannya yang juga usahawan digital melancarkan PAL minggu lalu ketika konflik Israel-Hamas berada di tahap kemuncaknya.Pemilik Kelantan FC Norizam Tukiman juga adalah antara mereka yang membeli mata wang tersebut dengan berkata ia membelinya bagi menderma kepada rakyat Palestin.“Secara asasnya, kami mahu sasarkan komuniti mata wang kripto yang sedang berkembang,” kata Radzi.“Sudah ada beberapa organiasi yang turut mengumpulkan derma darippada mereka yang memiliki wang, namun masih tidak ada orang yang mengumpul derma daripada mereka yang memiliki wang kripto.”Menjelaskan mekasnisme PAL, beliau berkata ia berfungi sama seperti mata wang biasa, nilainya bertambah dengan keyakinan yang diletakkan orang ramai kepadanya.“Nilainya akan bertambah apabila semakin ramai yang membeli mata wang itu. Dengan bekalan token, kami menyimpan 30% untuk derma kepada rakyat Palestin. Sementara 40% lagi akan diberi kepada pembeli dan 10% dikhususkan untuk mengawal bekalan token.“Untuk hari Jumaat sahaja, nilai RM50,000 sudah dikumpulkan melalui mata wang itu,” katanya sambil menambah mata wang kripyo boleh ditukar kepada mata wang biasa oleh penerima.Beliau turut menjadi semua sumbangan adalah telus kerana rantaian “blockchain” adalah sebuah lejar awam.“Jika kita hantar sumbangan melalui transaksi bank, biasanya kita akan tunjukkan bukti transaksi dengan tangkap layar resit. dengan teknologi ini orang ramai akan tengok sendiri alamat ke mana dumbangan derma diserahkan. Pasukan kami tak ambil satu sen pun, kami juga tak buat untung.”Beliau menambah keputusan beliau untuk mendedahkan identitinya sebagai pengasas bersama akan bagi memastikan ketelusan dan menambah keyakinan awam susulan peningkatan “shitcoin” dalam pasaran.Shitcoin adalah istilah yang digunakan terhadap mata wang atau token yang tidak memiliki tujuan tertentu, pengasasnya juga tidak dikenali seperti Dogecoin dan Shiba Inu coin.“Pengasas shitcoin ini orang tak kenal. Mereka turut simpan sebahagian bekalan token untuk diri mereka, tunggu supaya nilainya naik dan kemudian jual untuk dapatkan keuntungan,” kata Radzi.


Mahkamah Rayuan kekalkan keputusan bebas pertuduhan anak Mat Sabu

Anak bekas Menteri Pertahanan Mohamad Sabu, Ahmad Saiful Islam hari ini kekal bebas atas tuduhan penyalahgunaan dadah, tiga tahun lepas.
Ini berikutan keputusan sebulat suara oleh panel tiga hakim Mahkamah Rayuan diketuai Kamaludin Md Said, yang menolak rayuan pihak pendakwaan selaku perayu bagi mengenepikan keputusan hakim Mahkamah Tinggi berhubung pembebasan Saiful, 34.
"Mahkamah telah mempertimbangkan hujahan kedua-dua pihak dan tidak bersetuju dengan pihak pendakwaan bahawa hakim Mahkamah Tinggi telah tersalah arah dari segi fakta dan undang-undang kerana membenarkan rayuan Ahmad Saiful Islam.
"Mahkamah berpuas hati bahawa hakim Mahkamah Tinggi telah mempertimbangkan keterangan secara keseluruhan dan mahkamah ini mendapati tiada keraguan terhadap keputusan hakim itu yang melepas dan membebaskan Ahmad Saiful Islam.
"Oleh itu, rayuan pendakwaan ditolak dan keputusan oleh Mahkamah Tinggi dikekalkan," kata Kamaludin yang bersidang bersama-sama M Gunalan dan Hashim Hamzah.
Mengikut pertuduhan, Saiful didakwa menggunakan dadah jenis THC di sebuah hotel di Kuala Lumpur pada 2.05 pagi, 5 Januari 2019.
Pada 27 Oktober tahun lepas, Mahkamah Tinggi Kuala Lumpur membebaskan Saiful atas pertuduhan itu selepas membenarkan rayuannya untuk membatalkan sabitan dan hukuman penjara lapan bulan yang diputuskan oleh Mahkamah Majistret pada 24 Jun 2020.
Hakim Collin Lawrence Sequerah ketika membuat keputusan itu berkata pengambilan hanya satu botol air kencing telah membuka kemungkinan berlakunya pencemaran kerana sampel yang sama digunakan oleh polis untuk ujian saringan dan ahli kimia untuk ujian pengesahan.
Beliau berkata mahkamah mendapati kegagalan pihak polis untuk mematuhi garis panduan dengan tidak mengambil dua botol sampel air kencing telah menyebabkan sabitan itu cacat.
Sebelum ini, majistret Mohamad Aizat Abdul Rahim menjatuhkan hukuman penjara lapan bulan ke atas Saiful selepas mendapati pihak pembelaan gagal menimbulkan keraguan munasabah dalam kes pendakwaan.
Kes dikendalikan timbalan pendakwa raya K Mangai manakala Saiful diwakili peguam Nicholas Kow, Nasar Khan dan Emile Ezra Hussain.


Menjelang mesyuarat MKT, pemimpin Umno gesa kerajaan dakwa hakim Nazlan dan 'perbicaraan adil' untuk Najib

Seorang pemimpin Umno memberi amaran kepada Perikatan Nasional (PN) supaya tidak menentang sebarang tindakan mendesak kerajaan menyiasat bekas peguam negara Tommy Thomas, serta memulakan pertuduhan terhadap bekas gabenor bank pusat Zeti Akhtar Aziz dan hakim yang mensabitkan Najib Razak dalam kes SRC International.
Puad Zarkashi turut berkata Majlis Kerja Tertinggi (MKT) Umno perlu mendesak supaya  kerajaan menyegerakan "perbicaraan adil" untuk bekas perdana menteri Najib Razak yang kini sedang menjalani hukuman penjara 12 tahun.
Beliau membayangkan gesaan Umno ini akan dibincangkan oleh pemimpin parti dalam mesyuarat MKT pertama parti itu malam ini selepas bekerjasama dengan Pakatan Harapan (PH) untuk membentuk kerajaan.
“Kerajaan perlu didesak menyegerakan RCI Tommy Thomas, RCI Tabung Haji, dakwa Hakim Nazlan, dakwa Zeti Aziz, perbicaraan adil untuk bossku dan saman isu Pulau Batu Puteh,” kata Puad merujuk kepada Najib dengan gelaran "bossku".
"PN tidak boleh bantah. Itu sesuai dengan tagline PN 'Prihatin, Bersih dan Stabil'," katanya.

Puad Zarkashi.

Dakwaan terhadap Nazlan ditolak oleh Ketua Hakim Negara Tengku Maimun Tuan Mat, yang berkata tiada isu berhubung peranannya sebelum ini dengan Maybank.
“Sekalipun Maybank terlibat, persoalannya adalah bagaimana bank itu, dan seterusnya penglibatan Nazlan, dalam sebarang cara penting (material) kepada persoalan salah guna kuasa,” katanya semasa mempengerusikan rayuan terakhir Najib di Mahkamah Persekutuan.
Timbalan Perdana Menteri Ahmad Zahid Hamidi adalah antara pemimpin Umno yang menggesa suruhanjaya siasatan diraja (RCI) untuk menyiasat bekas peguam negara Thomas.
Siasatan yang sama dibuat awal tahun ini untuk menyiasat dakwaan kelemahan dalam pentadbiran di Tabung Haji.
Sepanjang 22 bulan pentadbiran PH, ia menuduh kerajaan Barisan Nasional (BN) melakukan salah tadbir dalam pengurusan Tabung Haji, manakala pemimpin Umno pula menyerang PH kerana dikatakan menjual aset badan itu dengan alasan untuk menjelaskan hutang.
Sementara itu, Umno juga mengecam keputusan kerajaan PH sebelum ini untuk tidak memohon semakan terhadap keputusan Mahkamah Antarabangsa yang menganugerahkan Batu Puteh kepada Singapura.
"Ini bukan soal balas dendam atau salah guna kuasa.
“Ini penggiliran mencari kebenaran," kata Puad.


Kumpulan hak asasi gesa PBB bertindak segera selesai isu Myanmar

Majlis Penasihat Khas untuk Myanmar (SAC-M), sebuah kumpulan hak asasi manusia mendesak Pertubuhan Bangsa-Bangsa Bersatu (PBB) segera bertindak untuk menghentikan pertumpahan darah di negara itu.Desakan itu ekoran kematian sekurang-kurangnya 82 orang semasa tentera mengepung bandar Bago, kira-kira 70 kilometer di timur laut Yangon, pada Jumaat.Pengasas SAC-M Chris Sidoti berkata Myanmar kini diselubungi ketakutan dan huru-hara.“Setiausaha Agung (Antonio Guterres) mesti menggunakan semua kuasa yang ada untuk mencari jalan menghentikan pembunuhan itu,” kata bekas anggota Misi Pencari Fakta Antarabangsa Bebas PBB di Myanmar dalam satu kenyataan.Sementara itu, Yanghee Lee bekas pelapor khas PBB mengenai situasi hak asasi manusia di Myanmar berkata junta sedang melakukan pembunuhan, membunuh rakyat yang sepatutnya dilindungi.“Sukar untuk membayangkan peristiwa ngeri di Bago … Serangan, pembunuhan, mayat bergelimpangan dan bukti dimusnahkan – umpama operasi pembersihan Tatmadaw (angkatan tentera),” katanya.Sementara itu, bekas ketua Misi Pencari Fakta Antarabangsa Bebas PBB di Myanmar, Marzuki Darusman berkata setiap jam ada nyawa yang menjadi korban akibat kerakusan junta.“Kami menuntut junta menghentikan kekejaman. Harinya akan tiba apabila anda perlu menanggung     akibat daripada kekejaman yang dilakukan,” katanya.Sekurang-kurangnya 710 orang terbunuh sejak rampasan kuasa tentera pada 1 Februari lalu, menurut Persatuan Bantuan Tahanan Politik (AAPP).Media melaporkan serangan di Bago, bermula sebelum subuh pada Jumaat berlarutan hingga petang menyaksikan kekerasan yang melampau.Penganjur protes Ye Htut berkata tentera “menembak setiap kelibat”, lapor Myanmar Now.Menurut media tempatan, lebih menyedihkan mayat-mayat dicampak di perkarangan kawasan pagoda Buddha.


Ujian pengesanan RTK-Antigen, RT-PCR mampu kesan varian Omicron

Ujian pengesanan Covid-19, menggunakan RTK-Antigen dan RT-PCR adalah berkesan untuk mengesan varian Omicron, kata Menteri Kesihatan Khairy Jamaluddin.Beliau berkata perkara itu dimaklumkan pakar daripada Institut Penyelidikan Perubatan (IMR) namun kajian masih lagi dilakukan bagi mengetahui lebih mendalam berkenaan varian tersebut.“Ujian RT-PCR sepatutnya ok, tapi dari segi keberkesanan RTK-Antigen kami masih mengkajinya tetapi setakat ini ia masih dapat mengesan varian Omicron ini,” katanya pada sidang media selepas Majlis Apresiasi Petugas Covid-19 Institut Kesihatan Negara hari ini.Katanya kajian lanjut mengenai varian itu bukan hanya mengenai ujian pengesanan tetapi juga soal keberkesanan vaksin.“Kami akan dapat laporan daripada pengeluar vaksin yang sedang melaksana kajian dengan pantas sama ada vaksin mereka berkesan terhadap varian tersebut,” katanya sambil menambah laporan itu dijangka diperoleh dalam seminggu ke dua minggu lagi.“Soal ketiga kami kena lihat adalah keganasan Omicron ini dan kami dapat laporan awal di Afrika Selatan yang merupakan negara yang vaksinasi mereka rendah tetapi Omicron ini hanya telah menyebabkan gejala yang sederhana. Ada beberapa berita baik, tetapi sekali lagi kami tidak tahu dan kami perlu tunggu dan lihat,” katanya.Pada masa sama, Khairy berkata terlalu awal untuk menjangkakan perintah kawalan pergerakan (PKP) untuk dikenakan semula susulan kemunculan Omicron.“Terlalu awal, rakyat marah dengar PKP ini dan penyelidik sedang meneliti perkara ini,” katanya.Mengenai gelembung perjalanan dan keperluan kuarantin di rumah dan hotel bagi pengembara yang kembali dari negara yang dikategorikan sebagai risiko, katanya perkara itu akan dibincang dengan ketua pengarahnya petang ini.“Ada beberapa opsyen yang akan dipertimbangkan untuk dapat kita perketatkan lagi kawasan sempadan kita,” katanya.Mengenai Perjalanan Lengkap Vaksin (VTL) dengan negara Indonesia, Thailand dan Brunei, perbincangan masih lagi berlangsung dengan mengambil kira kewujudan varian baharu.Sementara itu bagi prosedur operasi standard untuk Pilihan Raya Negeri (PRN) Sarawak Khairy berkata maklumat lanjut mengenai perkara itu akan diperoleh esok dan pengumuman mengenainya akan dibuat dalam masa terdekat.